title: Islantilaissaagat

text: Islantilaissaagojen kirjoittajia ei tunneta. Jotkut niistä on kuitenkin yhdistetty esimerkiksi historioitsijana, runoilijana ja poliitikkona tunnettuun Snorri Sturlusoniin (1178/9–1241) sekä tämän veljenpoikaan Sturla Þórðarsoniin (1214–1284). Kumpikin kuului Sturlungar-sukuun, joka vuosien 1220–1262 välisenä aikana oli merkittävimpiä islantilaisia valtasukuja.


title: Islantilaissaagat

text: Keskiajan islantilaisille islantilaissaagat olivat historiankirjoitusta. Ne kertoivat 1200-1300-luvuilla eläneiden merkittävien islantilaisten sukujen esi-isistä, näiden saavutuksista, keskinäisistä riidoista ja vastoinkäymisistä. Islantilaissaagoja onkin joissain yhteyksissä kutsuttu sukusaagoiksi. Islantilaissaagat olivat myös poliittisesti merkittäviä, ja päälliköt saattoivat käyttää niitä oman valtansa vahvistamiseen. Ne sisälsivät esimerkiksi tietoa esi-isien haltuunsa ottamista maa-alueista sekä tärkeää genealogista tietoa. 1200–1300-lukujen valtaapitäville islantilaisille suvuille tällä tiedolla oli suuri merkitys mahdollisten valtataisteluiden ja konfliktien aikana.


title: Melbournen yliopisto

text: Melbournen yliopisto () on australialainen julkinen tutkimusyliopisto, jonka pääkampus sijaitsee Melbournessa ja muut sen esikaupunkialueilla sekä muualla Victorian osavaltiossa. Vuonna 1853 perustettu yliopisto on Australian toiseksi vanhin, kolme vuotta nuorempi kuin Sydneyn yliopisto. Siellä on noin 50 000 opiskelijaa.


title: Melbournen yliopisto

text: Vuonna 2016 "Times Higher Education" sijoitti Melbournen yliopiston sijalle 33 maailmassa. Shanghai-rankingissa 2015 yliopisto sijoittui tilalle 44 parhaana australialaisyliopistona.


title: Melbournen yliopisto

text: 2000-vuosikymmenen lopulta lähtien Melbournen yliopisto on kärsinyt julkisen rahoituksen leikkauksista, irtisanomisista ja huonosta työilmapiiristä. Yliopiston uudistetusta ja ”tyhmennettynä” pidetystä opetussuunnitelmasta nousi 2000-luvulla keskustelua, ja vuonna 2008 sai ensi-iltansa sitä ruotiva satiirinen musikaali "Melbourne Model".


title: Muinaissaagat

text: Muinaissaagat () ovat keskiajan Islannissa kirjoitettuja kansankielisiä saagoja, jotka kuvaavat yleensä aikaa ennen Islannin (n. v. 870 alkaen käynnistynyttä) asuttamista ja sijoittuvat tapahtumiensa osalta pohjoiselle pallonpuoliskolle, erityisesti Skandinaviaan. Niiden kirjoittajia ei tunneta. Suullisesti välittyneitä tarinoita alettiin kirjoittaa ylös Islannissa 1200-luvun loppupuolelta alkaen ja niiden kirjoittamista jatkettiin 1500-luvulle saakka. Muinaissaagojen taustalla vaikuttanut suullinen kertomusperinne on kuitenkin hyvin vanhaa ja juontuu germaanisesta sankaritarinoiden perinteestä. Viittauksia muinaissaagojen kertomiin tarinoihin esiintyy kaiverruksina jo hyvin varhaisissa riimukivissä, risteissä ja muissa muistomerkeissä Skandinaviassa, Saksassa ja Brittein saarilla. Vanhimmat ovat arvioiden mukaan 400-luvulta.


title: Muinaissaagat

text: Useat muinaissaagoista sisältävät myös jonkin verran Edda-runoutta. Esimerkiksi Eddan sankarirunot keskittyvät muinaissaagana tunnetun "Völsungain saagan" ("Völsunga saga") tarinaperinteen ympärille. Onkin pidetty mahdollisena, että jotkut muinaissaagat olisivat ensin välittyneet runomuodossa ennen kuin niiden pohjalta laadittiin keskiajalla proosamuotoisia saagoja.


title: Muinaissaagat

text: Muinaissaagat on tutkimuksessa käyttöön otettu termi. Keskiajalla nykytutkimuksessa muinaissaagoiksi määriteltyjä tekstejä ei alkujaan pidetty erillisenä saagalajina. Sen sijaan ne esiintyivät käsikirjoituksissa usein yhdessä kotoperäisten ritarisaagojen kanssa. Muinaissaaga-termin vakiinnutti ja sen ensimmäisen varsinaisen määritelmän laati Carl Christian Rafn (1795–1864) toimittamassaan antologiassa "Fornaldar Sögur Nordrlanda eptir gömlum handritum". Tämä muinaissaagojen kokoelma ilmestyi kolmena niteenä vuosina 1829–1830 ja on toiminut pohjana myös sen jälkeen ilmestyneille antologioille.


title: Muinaissaagat

text: Keskiajan islantilaisille muinaissaagoiksi määritellyt tekstit olivat islantilaissaagojen ja kuningassaagojen tavoin todennäköisesti historiankirjoitusta. Muutamaa poikkeusta lukuun ottamatta (esim. "Yngvarr Kaukomatkaajan saaga") ne kuvaavat aikaa ennen Islannin asuttamista ja sijoittuivat Islannin ulkopuolelle pohjoiseen Eurooppaan. Muinaissaagojen katsottiin kertovan islantilaisten muinaisista esi-isistä. Moni islantilainen valtaapitävä suku katsoikin voivansa jäljittää juurensa muinaissaagojen kuvaamiin myyttisiin sankareihin ja jopa pakanajumala Óðinniin saakka.


title: Muinaissaagat

text: Gööttiläisen historiankirjoituksen myötä myös suurvalta-ajan Ruotsissa kiinnostuttiin muinaissaagoista. 1600–1700-luvun Ruotsissa näitä muinaisesta ja myyttisestä menneisyydestä kertovia saagoja käytettiin ilman asianmukaista lähdekritiikkiä suurvaltaidentiteetin rakennusaineena ja propagandatarkoituksessa, huolimatta siitä, että 1700-luvulla osa tutkijoista alkoi jo suhtautua tarunhohtoisista sankareista kertovien saagojen lähdearvoon kriittisesti.


title: Muinaissaagat

text: Nykytutkimuksessa muinaissaagoja ei kuitenkaan pidetä luotettavina kuvauksina menneisyydestä. Muinaissaagojen tapahtumapaikat ja ajankohdat ovat kirjaimellisesti muinaisia ja myyttisen epämääräisiä, eikä niitä sidota kenenkään tunnetun kuninkaan hallitsijakausiin, kuten tehdään esimerkiksi islantilais- ja kuningassaagoissa. Ne sisältävät myös runsaasti kansansaduille tyypillisiä piirteitä. Monissa muinaissaagoissa sankarit kohtaavat esimerkiksi lohikäärmeitä, peikkoja, kääpiöitä ja muita myös nykyajan fantasiakirjallisuudelle tyypillisiä hahmoja. Toisaalta on kuitenkin esitetty, että muinaissaagat voisivat sisältää kaikuja todellisista historiallisista tapahtumista tai eläneistä henkilöistä. Muinaissaagojen kuvaamille hahmoille on muun muassa etsitty todellisia eläneitä esikuvia, joista tiedetään muiden eurooppalaisten historiallisten lähteiden kautta. Vuosisatojen kuluessa suullisessa perinteessä välittyessään tarinat muinaisesta menneisyydestä ovat kuitenkin muuttuneet ja muokkautuneet. Niille pohjautuvissa muinaissaagoissa kuvatut tapahtumat tai henkilöt eivät enää ole jäljitettävissä todellisiin tapahtumiin ja henkilöihin, eivätkä ne selvennä potentiaalisina esikuvina pidettyjen henkilöiden historiallista identiteettiä millään tavoin. Yhden saagahahmon esikuvana on esimerkiksi voinut olla yksi tai useampi historiallinen henkilö, osa henkilöistä ja tapahtumista taas voi olla puhtaasti fiktiivisiä.


title: Muinaissaagat

text: Muinaissaagoiksi on määritelty erilaisia saagoja hieman eri kriteerein. Torfi H. Tuliniuksen (2002) ja Matthew Driscollin johtaman projektin "Stories for all time: The Icelandic Fornaldarsagas" ylläpitämän sivuston mukaan muinaissaagoiksi luetaan nykytutkimuksessa seuraavat saagat ja lyhytsaagat ("þættir"):


title: Nagra

text: Nagra on puolalaissyntyisen sveitsiläisen keksijän Stefan Kudelskin 1950-luvun alusta asti kehittämä kannettavien nauhurien tuotesarja ja siitä kehittyneiden digitaalisten äänentallentimien tuotemerkki. Nagra-nauhureita käytettiin 1950-luvulta alkaen ammattikäytössä, erityisesti radio-, televisio- ja elokuvatuotannon työvälineenä studion ulkopuolella tehtävään äänen tallentamiseen. Sittemmin Nagra-tuotesarja on kehittynyt ja laajentunut pienempiin nauhakokoihin, digitaaliseen äänentallennukseen ja kovalevyä käyttäviin tallentimiin.


title: Nagra

text: Nykyiset Nagra SD -äänentallentimet ovat kooltaan enää sanelukoneen luokkaa, mutta niiden äänenlaatu on parhaimmillaan studiotasoista.


title: Nagra

text: Puolassa syntynyt, Sveitsissä opiskellut sähköinsinööriopiskelija Stefan Kudelski patentoi vuonna 1951 maailman ensimmäisen kannettavan, paristokäyttöisen Nagra I -kelanauhurin. Kenkälaatikon kokoisen laitteen äänenlaatu oli lähes yhtä hyvä kuin silloisten puhelinkopin kokoisten studionauhureiden. Ensimmäiset tilauksensa Kudelski sai sveitsiläisiltä radioyhtiöiltä.


title: Nagra

text: Vuonna 1958 Kudelski esitteli elokuvakäyttöön tarkoitetun Nagra III -nauhurin, jonka avulla ääni voitiin synkronoida elokuvakameran kuvaamaan materiaaliin filmiruudun tarkkuudella. Kevyt nauhuri ja samaan aikaan kevyemmiksi kehittyneet elokuvakamerat aloittivat uudenlaisen elokuvanteon aidoissa ympäristöissä studioiden ulkopuolella. Tästä kiinnostuivat ensimmäisten joukossa ranskalaisen uuden aallon ohjaajat kuten Jean-Luc Godard ja François Truffaut. Yhdysvalloissa ensimmäisiä Nagran käyttäjiä oli dokumentaristi D. A. Pennebaker, ja myös Hollywood innostui kevyestä äänikalustosta niin, että käytännössä kaikki amerikkalaiselokuvat äänitettiin Nagra-nauhureilla vuodesta 1961 aina 1990-luvun digitaalitekniikan läpimurtoon asti. Elokuva-ala palkitsi Stefan Kudelskin ansioistaan äänitekniikan kehittämisessä Oscar-palkinnolla vuosina 1965, 1977, 1978 ja 1990. Emmy-palkinnon hän sai 1984 ja 1986.


title: Nagra

text: 1960-luvulla Yhdysvaltojen salainen palvelu tilasi Kudelskilta suunnilleen C-kasetin nauhaleveyteen perustuvia pieniä kelanauhureita, joista syntyi Nagran "Serie Noire" (SN). Nagra-nauhurit ovat olleet käytössä myös monilla Mount Everestin retkikunnilla sekä syvänmerensukeltaja Jacques Piccardin sukelluksilla.


title: Nagra

text: Nagra-laitteiden pitkäaikainen valmistaja oli Sveitsin Cheseaux-sur-Lausannessa toimiva, vuonna 1951 perustettu "Kudelski SA". Vuoden 2012 alusta audiotuotteet eriytettiin Kudelski-konsernissa omaksi yhtiökseen nimeltä "Audio Technology Switzerland SA". Vuotta myöhemmin Stefan Kudelski kuoli 83-vuotiaana.


title: Strutsisaurit

text: Strutsisaurit eli strutsiliskot (Ornithomimosauria) on ruumiinrakenteeltaan strutsia muistuttaneiden teropodien osalahko. Ne olivat myös yhtä nopeita kuin nykyinen strutsi. Strutsisaurit kykenivät mahdollisesti juoksemaan 80 kilometrin tuntivauhtia, minkä johdosta ne olivat kaikkein nopeimpia dinosauruksia. Strutsisaurien juoksutapa oli mahdollisesti suurten loikkien ottaminen juoksun aikana, kuten strutseilla nykyisin.


title: Strutsisaurit

text:
Vaikka strutsisaurit kehittyivät lihaa syöneistä teropodeista, niiden nokat ja hampaat viittaavat niiden olleen kaikkiruokaisia. Strutsisaureille tyypillisiä piirteitä olivat pitkät jalat, pitkä kaula, pieni nokkamainen pää ja suuret silmät. Hampaat olivat joko pieniä tai niitä ei ollut laisinkaan. Monet tutkijat uskovat, että strutsisaurit eivät olleet pelkästään suomuisen ihon peitossa, vaan niillä oli alkeellisia höyheniä muiden läheistä sukua olleiden dinosaurusten tapaan. Strutsisaurit olivat yleensä
3–4 metriä pitkiä, mutta "Deinocheirus" kasvoi jopa 11 metriä pitkäksi.


title: Strutsisaurit

text: Strutsisaurit ilmestyivät varhaisliitukaudella 130 miljoonaa vuotta sitten, ja hävisivät myöhäisliitukaudella liitukauden joukkosukupuutossa 65 miljoonaa vuotta sitten.


title: Kathleen Beller

text: Kathleen Beller (s. 19. helmikuuta 1956 Westchester, New York) on yhdysvaltalainen näyttelijä.


title: Kathleen Beller

text: Beller esiintyi lapsena mainoksissa ja teki ensimmäisen varsinaisen televisioroolinsa 1970-luvun alussa saippuasarjassa "Search for Tomorrow". Muutettuaan Los Angelesiin Beller sai pienen osan elokuvasta "Kummisetä, osa II" (1974). Myöhemmin hän näytteli muun muassa draamaelokuvassa "Promises in the Dark" (1979), josta hän oli ehdolla Golden Globe -palkinnon saajaksi.


title: Kathleen Beller

text: Näkyvimmän roolinsa Beller teki vuosina 1982–1984 televisiosarjassa "Dynastia", jossa hän esitti Kirby Andersia. Hän palasi näyttelemään hahmoa minisarjassa "Dynastia – viimeinen luku" (1991).


title: Kathleen Beller

text: Beller avioitui vuonna 1988 muusikko Thomas Dolbyn kanssa. Heillä on kolme lasta.


title: Berliinin neuvottelut 1918

text: Berliinin neuvottelut 1918 olivat itsenäisen Suomen ja Neuvosto-Venäjän välillä Saksan pääkaupungissa Berliinissä käydyt tuloksettomat rauhanneuvottelut elokuussa 1918 kolmen viikon ajan.


title: Berliinin neuvottelut 1918

text: Itsenäiseksi julistautuneen Suomen hallitus ja lokakuun vallankumouksen jälkeen perustettu Neuvosto-Venäjän hallitus olivat suomalaisen näkemyksen mukaan ajautuneet sotatilaan tammikuussa 1918 alkaneen Suomen sisällissodan vuoksi. Venäjän Suomessa ollut 42. armeijakunta oli julistanut sodan Suomen senaatille. Vaikka jotkut venäläiset sotilaat antoivat Suomen kansanvaltuuskunnalle eli punaisen puolen hallitukselle vähäistä tukea, suomalaiset kävivät itse pääosan taisteluista. Venäjällä jatkuvasti vallinneen sisäisen sotatilan ja neuvostoarmeijan silloisen heikkouden vuoksi Venäjän ja valkoisen Suomen välillä ei ollut käyty merkittäviä taisteluita. Lisäksi Neuvosto-Venäjän solmittua maaliskuussa 1918 Brest-Litovskin rauhansopimuksen Saksan kanssa alettiin venäläisiä joukkoja vetää sopimuksen mukaisesti pois Suomesta sisällissodan vielä jatkuessa.


title: Berliinin neuvottelut 1918

text: Brest-Litovskin rauhan myötä Neuvosto-Venäjästä tuli vastentahtoinen Saksan liittolainen. Britannian amiraliteetti ei jäänyt odottamaan ulkoasiainministeriön poliittisia päätöksiä, vaan samana päivänä päätti lähettää alueelle "HMS Cochranen" vahvistukseksi sekä pyytää alueelle saman kokoluokan aluksia niin Ranskalta kuin Yhdysvalloiltakin. Ranska lähetti kolmen päivän kuluttua "FS Amiral Auben", mutta Yhdysvallat risteilijä "USS Olympian" vasta seuraavassa kuussa.


title: Berliinin neuvottelut 1918

text: 12.5. Suomalaiset taistelevat brittejä vastaan Petsamonvuonolla.


title: Berliinin neuvottelut 1918

text: 24.5. Britit karkottivat suomalaiset Petsamosta.


title: Berliinin neuvottelut 1918

text: 23.6. Murmanskissa nousi maihin uusi brittien sotilasosasto johtajanaan kenraalimajuri Sir Charles Maynard. Osastoon kuului kiväärikomppania, pioneereja, sekä 560 Arkangelin suunnalle tarkoitettua kouluttajaa. Saksalaisten hyökkäyksen varalta tehty maihinnousu katkaisi lopullisesti liittoutuneiden yhteistyön bolševikkihallituksen kanssa. Bolševikkihallitus, jota Saksa painosti, vaati puna-armeijaa karkottamaan englantilaiset Muurmannin alueelta. Murmanskilaiset eivät kuitenkaan noudattaneet määräystä, vaan pyysivät englantilaisilta suojelusta ja paikallinen neuvosto siirtyi brittien tukemien valkoisten puolelle.


title: Berliinin neuvottelut 1918

text: 26.6. Suomen senaatti lähetti Englannin hallitukselle nootin, jossa vaaditiin brittiläisiä joukkoja poistumaan Petsamon alueelta ja jättämään sen Suomelle. Senaatti vetosi siihen, että Petsamon oli jopa keisari Aleksanteri katsonut kuuluvan Suomelle. Venäjän keisari, joka oli samalla Suomen suuriruhtinas, oli 1864 luvannut Suomelle Petsamon vastineena Rajajoen suulla sijainneesta Siestarjoen tehdasalueesta. Englannin edustaja piti noottia uhkavaatimuksena ja katsoi sen osoittavan, että Suomi oli Saksan myötäilijä.


title: Berliinin neuvottelut 1918

text: Suomen julistauduttua itsenäiseksi 1917 tuli Itä-Karjalan kysymys osaksi uuden valtion ulkopolitiikkaa. Itä-Karjalan liittämistä pyrittiin ajamaan ensin poliittisin keinoin, mm. Saksan tuella. Näitä taisteluita kutsutaan heimosodiksi. Maaliskuussa 1918 Mannerheim antoi käskyn retkikuntien lähettämisestä Itä-Karjalaan. Nämä Vienan retkien nimellä tunnetut tapahtumat estivät Vienaan paenneiden punaisten suomalaisten hyökkäyksen Suomeen. Sen sijaan retkikuntia vastaan taistelleet punaiset ja englantilaiset sekä englantilaisten propagandan tuloksena myös osa karjalaisista tekivät näiden retkikuntien pyrkimykset tyhjiksi.


title: Berliinin neuvottelut 1918

text: 23. helmikuuta 1918 Mannerheim antoi päiväkäskyn, jossa luvattiin vapauttaa Itä-Karjala.


title: Berliinin neuvottelut 1918

text: 2.–3. elokuuta 1918 vaikeassa taloudellisessa tilanteessa ja suomalaisten painostamana Repolassa pidettiin yleinen kansalaiskokous, joka teki päätöksen pitäjän liittymisestä Suomeen.


title: Berliinin neuvottelut 1918

text:
Venäläiset joukot poistuivat 14. toukokuuta ilman taistelua Inon linnoituksesta, mutta räjäyttivät linnoituslaitteet lähtiessään. Itäisellä Suomenlahdella Uudenkirkon edustalla sijainnut Inon linnoitus oli venäläisten viimeinen tukikohta Suomessa, ja se oli strategisesti merkittävällä paikalla osana Pietarin meripuolustusta. Neuvosto-Venäjä halusi välttämättä saada Inon itselleen ja oli valmis vaihtamaan sen lähiympäristöineen johonkin muuhun alueeseen. Saksa piti tätä kohtuullisena vaatimuksena.
Suomi pyysi sisällissodan jälkeen apua Saksalta Itä-Karjalan ja Petsamon kysymyksen ratkaisemiseen. Saksa halusi säilyttää rauhan itärintamalla, joten sillä oli intressi sovitella Suomen ja Neuvosto-Venäjän välejä. Saksa koitti välittää rauhantunnusteluja jo toukokuussa 1918, mutta alkuun sekä Suomi että Neuvosto-Venäjä asettivat ennakkoehdoiksi yhteensovittamattomia aluevaatimuksia: Neuvosto-Venäjä halusi vaihtaa Inon Petsamoon, kun taas Suomi halusi saada Itä-Karjalan joutumatta luovuttamaan alueita Karjalankannakselta. Heinäkuussa 1918 myös Ruotsi tarjoutui rauhanvälittäjäksi, sillä ruotsalaiset toivoivat näin edistävänsä pyrkimystään saada Ahvenanmaa itselleen. Saksan näkökulmasta puolueettoman Ruotsin välitys olisi voinut johtaa ympärysvaltoja myötäilevään lopputulokseen, joten saadakseen aloitteen takaisin Saksa tarjoutui isännöimään rauhanneuvotteluita Berliinissä. Siellä oli jo kesäkuusta 1918 alkaen käyty Brest-Litovskin rauhansopimuksen täydennysneuvotteluita Saksan ja Neuvosto-Venäjän välillä. Asian ratkaisemisen jälkeen jälkeen Saksa voisi karkottaa brittiläiset joukot Muurmannilta ja Arkangelista joko Neuvosto-Venäjän tai Suomen tai molempien avulla.


title: Berliinin neuvottelut 1918

text: Suomen hallitus asetti toukokuussa 1918 Carl Enckellin johtaman komitean valmistelemaan luonnosta rauhansopimukseksi. Luonnoksessa ehdotettiin Itä-Karjalan antamista Suomelle.


title: Berliinin neuvottelut 1918

text: Suomen hallituksen antamalla valtuutuksella Saksa solmi heinäkuussa 1918 Suomen ja Neuvosto-Venäjän välisen vankienvaihtosopimuksen, jonka nojalla Suomen oli muun muassa palautettava Venäjälle vangitut bolševikkijohtaja Lev Kamenev ja lyhyesti Neuvosto-Venäjän diplomaattiedustajana Helsingissä toiminut eversti Konstantin Kovanko.


title: Berliinin neuvottelut 1918

text: Berliinin neuvotteluissa Suomen valtuuskuntaa johti Carl Enckell ja siihen kuuluivat Hugo Rautapää, August Ramsay, Rafael Erich, V. O. Sivén ja Jonathan Wartiovaara, eli samat henkilöt kuin aiemmassa valmistelukomiteassa, sekä sihteerinä Hjalmar Procopé. Neuvosto-Venäjän valtuuskuntaa johti bolševikkidiplomaatti Vatslav Vorovski. Neuvostovaltuuskunnan myöhästyttyä muutamia päiviä rauhankonferenssi pääsi aloittamaan työnsä 3. elokuuta 1918.


title: Berliinin neuvottelut 1918

text: Suomi vaati Itä-Karjalaa kansojen itsemääräämisoikeuden perusteella. Suomen vaatimukseen sisältyivät myös Kuolan niemimaa ja Solovetskin saaret. Raja olisi kulkenut Vienanmerestä Uikujokea pitkin Äänisjärveen ja sieltä Syvärin eteläpuolitse Laatokkaan. Venäjälle ei olisi luovutettu vastineeksi mitään. Vorovskin mukaan vetoaminen kansojen itsemääräämisoikeuteen oli hurskastelua, sillä Itä-Karjalan väestön tahdosta ei toistaiseksi ollut mitään riidatonta näyttöä eikä valtionrajojen määrääminen koskaan ollut tapahtunut yksinomaan etnografisten näkökohtien pohjalla.


title: Berliinin neuvottelut 1918

text: Neuvosto-Venäjän vastaehdotuksen lähtökohtana oli Pietarin turvaaminen meren puolelta suojavyöhykkeen avulla. Neuvosto-Venäjä olisi sen mukaan saanut Viipurin–Käkisalmen-linjan eteläpuolisen osan Karjalankannakselta sekä Suomenlahden ulkosaaret, kun taas Suomelle olisi voitu vastineena luovuttaa Petsamo ja mahdollisesti muita alueita pohjoisempana. Suomen valtuuskunta ei voinut hyväksyä suomalaisten pitäjien luovuttamista Karjalankannaksella, joten rajakysymyksistä keskustelu jouduttiin jäädyttämään kokonaan. Myös neuvottelut taloudellisista korvauksista jumiutuivat suomalaisten ja venäläisten eriäviin näkemyksiin siitä, oliko maiden välillä vallinnut sotatila vai ei.


title: Berliinin neuvottelut 1918

text: Saksa ei ollut halukas painostamaan kumpaakaan osapuolta peräntymään vaatimuksistaan, joten neuvottelut keskeytettiin tuloksettomina 27. elokuuta 1918, samana päivänä kun Saksa ja Neuvosto-Venäjä allekirjoittivat Brest-Litovskin rauhan täydennyssopimuksen.


title: Erkki Mäentakanen

text: Erkki Kalervo Mäentakanen (10. joulukuuta 1933 Laukaa – 4. kesäkuuta 2018 Helsinki) oli suomalainen diplomaatti, koulutukseltaan kauppatieteiden kandidaatti. Hän on ollut suurlähettiläs Tel Avivissa ja Nicosiassa 1982–1984 ja sen jälkeen ulkoministeriön kauppapoliittisen osaston osastopäällikkö 1984–1988. Sitten hän oli suurlähettiläs Ottawassa 1988-1991 ja Haagissa 1991–1997.


title: Erkki Mäentakanen

text: Erkki Mäentakasen muistokirjoitus Helsingin Sanomissa


title: Pentti Mäkeläinen

text: Pentti Keijo Mäkeläinen (s. 1944) on suomalainen tekniikantutkija. Hän on ollut Teknillisen korkeakoulun teräsrakennetekniikan professori vuodesta 1989. Hänen tutkimuskohteitaan ovat rakenteiden mekaniikka, muovirakenteet ja palotekniikka.


title: Antero Mäki

text: Helmer Yrjö Antero Mäki (18. helmikuuta 1933 – 24. tammikuuta 1996) oli suomalainen ammattiyhdistysjohtaja. Hän oli Paperiliiton puheenjohtaja 1978–1993. Sitä ennen hän oli liiton toimitsija 1957–1966 ja sihteeri 1966–1978.


title: Helena Mäkinen

text: Eeva Helena Mäkinen o.s. "Ruotsalainen" (s. 1944) on suomalainen taloustieteilijä. Hän on ollut Turun kauppakorkeakoulun markkinoinnin professori vuodesta 1990. Hänen tutkimuskohteitaan ovat olleet elintarvikkeiden markkinointi ja yritysten kansainvälistyminen.


title: Pekka Mäntsälä

text: Pekka Ilmari Mäntsälä (s. 1937) on suomalainen biokemisti. Hän on ollut Turun yliopiston biokemian professori vuodesta 1984.


title: Mauri Määttänen

text: Mauri Pellervo Määttänen (s. 1943) on suomalainen tekniikantutkija. Hän on ollut Oulun yliopiston teknillisen mekaniikan professori 1978–1988 ja Teknillisen korkeakoulun lujuusopin professori vuodesta 1988. Hänen tutkimuskohteitaan ovat lujuusoppi ja majakkarakenteet.


title: Radeon HD 6000 -sarja

text:
Radeon HD 6000 on AMD:n Northern Islands mikroarkkitehtuuriin perustuva sarja grafiikkasuorittimia (GPU).
Vuonna 2010 julkaistu mallisto perustui TeraScale2 arkkitehtuuriin, osa vanhempaan TeraScale arkkitehtuuriin. Näytönohjaimen suora kilpailija oli Nvidian GeForce 600 näytönohjainsarja.


title: Radeon HD 6000 -sarja

text: TeraScale 2 "Northern Islands" arkkitehtuuriin perustuvat ovat Radeon HD 6350 ja Radeon HD 6900 -sarjassa.


title: Radeon HD 6000 -sarja

text: TeraScale 2 "Evergreen" arkkitehtuuriin perustuu Radeon HD 6350 -sarja.


title: Radeon HD 6000 -sarja

text: TeraScale 3 arkkitehtuuriin perustuvat grafiikkasuorittimet ovat Radeon HD 6900 -sarjassa.


title: Radeon HD 6000 -sarja

text: HD6xxx näytönohjaimet toivat myös DisplayPort 1.2 tuen.


title: Radeon HD 6000 -sarja

text: Uusina näytönohjaimina tuotiin Radeon HD 6870 ja 6850 näytönohjaimet. Näytönohjaimissa käytettiin uutta VLIW 4 arkkitehtuuria jossa kyetään suorittamaan 4 kpl 32 bittisiä MAD operaatioita kellojaksoa kohden. Myös tesselaatioyksikkö oli uusittu: parhaassa tapauksessa tesselaatiosuorituskyky kaksinkertaistui. Barts grafiikkaprosessorissa käytetään Redwood koodinimellisen HD5670 näytönohjaimen muistiväylää. Tämä johti siihen että GDDR5 muistien kellotaajuutta piti laskea 4,8 ghz taajuudelta 4,2 ghz kellotaajuudelle. Samalla muistikontrollerin pinta alaa kyettiin supistamaan 50%.


title: Radeon HD 6000 -sarja

text: Radeon HD6870 näytönohjaimen Barts grafiikkaprosessorin pinta ala on 25% pienempi kuin edellisen sukupolven Cyoress grafiikkaprosessorin. Silti anandtechin artikkelissa havaittiin vain 7% heikompi suorituskyky. Myös FP64 Suorituskykyä leikattiin huomattavasti.


title: Suuri Herra

text: Suuri Herra on suomalaisen contemporary Christian Music -yhtyeen Rodrigo & Saaran toinen studioalbumi. Missiokustannus julkaisi sen 5. joulukuuta 2014.


title: Suuri Herra

text: Kappaleen ”Luotan” on alun perin säveltänyt Ana Paula Valadão nimellä ”Confio em Teu Amor”.


title: Marokon ePrix 2016

text: Marokon ePrix 2016 eli 2016 Marrakesh ePrix oli Formula E -sarjan kauden 2016–2017 toinen osakilpailu. Kilpailu ajettiin 12. marraskuuta 2016 Marrakechin katuradalla Marrakechissa, Marokossa.


title: Marokon ePrix 2016

text: Felix Rosenqvist lähti kilpailuun paalupaikalta. Sébastien Buemi onnistui kuitenkin nousemaan kilpailun voittoon ja otti näin ollen kauden toisen voittonsa. Toiseksi sijoittui Sam Bird ja kolmanneksi paalupaikalta lähtenyt Rosenqvist. Kilpailua oli seuraamassa paikan päällä 7 000 katsojaa, joiden joukossa muun muassa Grammy-ehdokas Akon.


title: Claire Yarlett

text: Claire Yarlett (s. 15. helmikuuta 1965 Englanti) on brittiläis-yhdysvaltalainen näyttelijä.


title: Claire Yarlett

text: Yarlett esitti Bliss Colbya saippuasarjassa "Colbyt" (1985–1987), joka oli "Dynastian" spin-off-sarja. Yarlett on näytellyt myös "Päivien viemää" -sarjassa vuosina 1990–1991. Lisäksi hän on esiintynyt televisioelokuvissa ja vieraillut esimerkiksi sarjoissa "Teräsmieheni", "Teho-osasto", "Frasier", "West Wing" ja "Hyvässä uskossa".


title: Trontano

text:
Trontano on kunta Pohjois-Italiassa Verbano-Cusio-Ossolan maakunnassa Piemonten alueella.
Trontanon naapurikunnat ovat Beura-Cardezza, Cossogno, Domodossola, Druogno, Malesco, Masera, Premosello-Chiovenda ja Santa Maria Maggiore.


title: Fisk University

text: Fisk University on alun perin Yhdysvaltojen mustalle väestölle tarkoitettu pieni yksityinen yliopisto Tennesseen osavaltion Nashvillessä.


title: Fisk University

text: Fisk perustettiin pian Yhdysvaltain sisällissodan ja orjuuden päätyttyä vuonna 1866, ja se sai nimensä yliopistolle toimitiloja lahjoittaneen kenraalin Clinton B. Fiskin mukaan. Vuonna 1930 Fiskistä tuli ensimmäinen mustille tarkoitettu korkeakoulu, joka sai Southern Association of Colleges and Schools -järjestön akkreditoinnin. Fisk kuuluu nimellä ”Historically black colleges and universities” (HBCU) tunnettuun joukkoon korkeakouluja, jotka perustettiin ennen vuotta 1964 erityisesti afroamerikkalaisen väestönosan tarpeisiin. Ensimmäisen afroamerikkalaisen johtajansa Fisk sai vasta 1947.


title: Fisk University

text: 1970-luvulla Fisk University joutui talousvaikeuksiin, kun sen suosio väheni afroamerikkalaisten opiskelijoiden valitessa yhä useammin heitä ennen syrjineitä ”valkoisia” korkeakouluja opiskelupaikoikseen. Myös 2000-luvulla Fisk on ollut talousvaikeuksissa, ja se joutui oikeustaisteluun yrittäessään myydä osaa merkittävästä Georgia O’Keeffen ja Alfred Stieglitzin yliopistolle lahjoittamasta yli sadan teoksen taidekokoelmasta.


title: Fisk University

text: Yliopistolla on läheiset yhteydet United Church of Christ -kirkkokunnan kanssa. Yliopiston kuoro Fisk Jubilee Singers sai vuonna 2008 arvostetun National Medal of Arts -palkinnon..


title: Fisk University

text: Vuonna 2016 "U.S. News & World Report" -lehden rankingissä Fisk sijoitettiin 8. tilalle HBCU-korkeakoulujen joukossa,´ja sijalle 171 kaikkien liberal arts college -tyyppisten korkeakoulujen joukossa..


title: Simon Önerud

text: Lars Simon Önerud (s. 16. kesäkuuta 1988 Jönköping, Ruotsi) on ruotsalainen jääkiekkoilija, joka pelaa SHL-joukkue HV71:ssä. Hän toimii joukkueen varakapteenina. Önerud on pelipaikaltaan oikea laitahyökkääjä, mutta hän osaa pelata myös keskellä. Elite Prospects -sivuston mukaan Önerud on pelityyliltään voimahyökkääjä, joka tykkää pelata fyysisesti, on nopea luistelija, laukoo hyvin, menee innokkaasti maalille sekä on monikäyttöinen.


title: Simon Önerud

text: Önerud on HV71:n kasvatti. Hän voitti kaudella 2005–2006 seuran J18-junioreiden sisäisen piste- ja maalipörssin J18 Allsvenskanissa tehoilla 15+5=20. Kaudella 2007–2008 Önerud debytoi HV71:n Elitserien-joukkueessa, jossa hän pelasi kaksi runkosarjaottelua. Varsinaisella tulokaskaudellaan 2008–2009 Önerud teki 51 runkosarjaottelussa tehot 3+3=6, 17 playoff-ottelussa tehot 1+1=2 sekä neljässä Mestarien liigan ottelussa yhden syöttöpisteen. Hän voitti kauden päätteeksi Elitserien-hopeaa. Kauden 2009–2010 päätteeksi Önerud voitti Ruotsin-mestaruuden. Önerud pelasi kauden aikana myös neljä ottelua lainalla sarjatasoa alempana HockeyAllsvenskanin IF Troja-Ljungbyssä marraskuussa 2009. Kaudella 2010–2011 hän pelasi HV71:n lisäksi 11 ottelua lainalla Allsvenskan-joukkue IK Oskarshamnissa.


title: Simon Önerud

text: Kaudeksi 2011–2012 Önerud siirtyi Timrå IK:n paitaan. Hän oli 11 osumallaan joukkueen toiseksi paras maalintekijä Matt Murleyn jälkeen. Kvalserienissä Önerud oli Timrån paras maalintekijä viidellä osumallaan. Myös kaudella 2012–2013 joukkue ajautui Kvalserieniin, jonka päätteeksi Timrå putosi Allsvenskaniin. Önerudin kausi päättyi kuitenkin jo runkosarjaan loukkaantumisen vuoksi.


title: Simon Önerud

text: Önerud siirtyi kaudeksi 2013–2014 jatkamaan SHL-uraansa kaksivuotisella sopimuksella MODO Hockeyn riveihin. Hän oli tehoilla 14+6=20 joukkueen paras maalintekijä ja jakoi sisäisen pistepörssin kolmannen sijan Jeff Tambellinin kanssa. Kaudella 2014–2015 Önerud oli tehoilla 15+7=22 Modon paras maalintekijä ja toiseksi paras pistemies. Pudotuspeleissä hän oli joukkueen paras maalintekijä ja jakoi sisäisen pistepörssin voiton Juha-Pekka Haatajan kanssa tehtyään neljässä puolivälieräottelussa tehot 3+1=4. Önerud palasi kaudeksi 2015–2016 kaksivuotisella sopimuksella kasvattajaseuraansa HV71:een. Hän oli joukkueen paras maalintekijä ja kolmanneksi paras pistemies tehoilla 17+11=28.


title: Simon Önerud

text: Kaudella 2016–2017 Önerud nousi HV71:n varakapteeniksi. Hän pelasi loukkaantumisen takia runkosarjassa vain 37 ottelua, mutta teki kuitenkin Ruotsin pääsarjatason yhden kauden piste-ennätyksensä tehoilla 14+15=29, joilla Önerud oli joukkueensa kolmanneksi paras pistemies. Hän voitti myös koko pudotuspelien maalipörssin kymmenellä osumallaan. Seitsemännessä finaaliottelussa 29. huhtikuuta 2017 Brynäs IF:ää vastaan Önerud teki HV71:n Ruotsin-mestaruuden ratkaisseen 2–1-voittomaalin ensimmäisessä jatkoerässä ajassa 71.01. Hänet palkittiin pudotuspelien arvokkaimpana pelaajana Stefan Liv Memorial Trophylla.


title: Simon Önerud

text: Önerud siirtyi kaudeksi 2017–2018 vuoden mittaisella sopimuksella KHL-joukkue HK Sotšiin. Kesken kauden, lokakuussa 2017 seura kauppasi hänet Sibir Novosibirskiin rahallista korvausta vastaan. Önerud pelasi loukkaantumisten vuoksi kuitenkin kauden aikana yhteensä vain 20 ottelua. Kaudeksi 2018–2019 hän palasi kolmivuotisella sopimuksella HV71:een. Önerud nimettiin joukkueen varakapteeniksi.


title: Simon Önerud

text: Önerud on pelannut Ruotsin A-maajoukkueessa seitsemän ottelua tehden yhden syöttöpisteen. Hän teki A-maajoukkuedebyyttinsä Euro Hockey Challengessa 9. huhtikuuta 2014 Rapperswil-Jonassa Sveitsiä vastaan. Önerud keräsi ottelusta tehomerkinnän +1.


title: Massiola

text:
Massiola on kunta Pohjois-Italiassa Verbano-Cusio-Ossolan maakunnassa Piemonten alueella.
Massiolan naapurikunnat ovat Anzola d'Ossola, Pieve Vergonte ja Valstrona.


title: Rodrigo & Saara

text: Rodrigo & Saara on suomalainen Contemporary Christian Music -yhtye, joka koostuu kahdesta jäsenestä: Rodrigo Campos ja Saara Vatanen Campos. Duo julkaisi ensimmäisen albuminsa vuonna 2010 nimellä "Uusi laulu nousee".


title: Straight Blast Gym Ireland

text: Straight Blast Gym Ireland (lyhyemmin SBG) on irlantilainen vapaaotteluseura. John Kavanagh perusti seuran 2001, joka on osa Matt Thorntonin Straight Blast Gym Internationalia. Sen tunnetuinpia ottelijoita ovat muun muassa Conor McGregor, Gunnar Nelson ja Cathal Pendred.


title: Straight Blast Gym Ireland

text: John Kavanagh perusti seuran 2001 ja oli sitä ennen omin avuin harjoitellut kamppailulajeja. Myöhemmin samana vuonna seurasta tuli osa Matt Thorntonin Straight Blast Gym International seuraa. Thornton myönsi 2002 Kavanaghille purppura vyön brasilialaisessa jujutsussa. Kolme vuotta myöhemmin hän voitti kultaa brasilialaisen jujutsun euroopanmestaruuskilpailuissa. 2007 Kavanagh'lle myönnettiin musta vyö brasilialaisessa jujutsussa, jonka myötä hänestä tuli samalla ensimmäinen mustan vyön brasilialaisessa jujutsussa saanut irlantilainen. Seura sai sittemmin tunnettavuutta Kavanaghin valmennettua Conor McGregorin Cage Warriorsin vapaaottelumestariksi kesällä 2012, jonka jälkeen McGregor saavutti vielä joulukuussa kevytsarjan mestaruuden, jonka jälkeen hän siirtyi ottelemaan UFC:hen.


title: Carl-Olof Tötterström

text: Carl-Olof Tötterström (24. elokuuta 1926 Turku – 10. toukokuuta 1953 Helsinki) oli suomalainen moottoripyöräilijä. Hän edusti kilpauransa aikana Porvoon Moottorikerhoa.


title: Carl-Olof Tötterström

text: Tötterström aloitti kilpailemisensa hyvin nuorena ja nousi nopeasti Suomen TT-ajajien kärkijoukkoon. Hän kilpaili sekä Suomessa että Ruotsissa. Tötterströmin ensimmäisiä voittoja oli kerhomestaruus Porvoon Moottorikerhon järjestämässä Veckjärven ajoissa 1948. Carl-Olof ajoi Matchless pyörällä luokassa 500 cm3. Vuonna 1950 hän nousi kansalliseen tietoisuuteen voitettuaan Päijänteen ympäriajon. Samana vuonna hän myös voitti Savonlinnan TT-ajot Triumph-pyörällä sekä Suomen maantiemestaruuden. Seuraavana vuonna 1951 hän voitti Pyynikinajot luokassa 500 cm3. Hän kilpaili myös Ruotsissa hyvällä menestyksellä. Hänellä on lukuisia voittoja pienemmissä kilpailuissa Suomessa.


title: Carl-Olof Tötterström

text: Tötterström oli ostanut Triumph 500 cm³ pyörän Raine Lampiselta. Raine Lampinen oli aikaisemmin voittanut tällä pöyrällä useita kilpailuja mm. Eläintarhanajot vuonna 1950. Pyörä oli hyvin nopea koska siihen oli tehty useita rakenneparannuksia. Tällä pyörällä hän ajoi Eläintarhanajoissa äitienpäivänä 10. toukokuuta 1953. Pyörän numero oli pahaenteisesti 13. Kolmen ajajan kärki Alan-J Dudley Ward, Harry Bostok ja Carl-Olof Tötterström taistelivat voitosta. Kaikilla kolmella oli Triumph-pyörät.


title: Carl-Olof Tötterström

text: Toiseksi viimeisellä kierroksella sattui Tötterströmille onnettomuus Moukaripörssin alamäessä. Tötterström kallisti pyöräänsä liikaa, jolloin jalkatappi ja pakoputki osuivat rataan. Tötterström luisui rata-aidan pystytolppien välistä metsään. Hän kuoli sairaalassa.


title: Carl-Olof Tötterström

text: Porvoon TT-ajot Aunelan lenkillä ajettiin 14. toukokuuta 1953. Kaikki osanottajat luovuttivat osanottomaksunsa ja palkintorahansa Carl-Olof Tötterströmin perheelle, johon kuului puoliso ja neljän kuukauden ikäinen poika.


title: Sinikka Kouvo

text: Aino Sinikka Kouvo (17. lokakuuta 1953 Kuusjärvi) on suomalainen arkkitehti.


title: Sinikka Kouvo

text: Kouvo syntyi geologi Joel Antti Olavi Kouvon ja varanotaari Aino Pyykkösen perheeseen. Hän kirjoitti ylioppilaaksi 1972 ja valmistui arkkitehdiksi Teknillisestä korkeakoulusta 1982. Kouvo perusti samana vuonna arkkitehtuuritoimiston miehensä Erkki Partasen kanssa. Kouvo on saanut muun muassa Rakennus- ja yhdyskuntasuunnitelun valtionpalkinnon 1988 ja Euro-Belgian arkkitehtuuripalkinnon 1998. Useita Kouvon yhdessä Partasen kanssa tekemiä suunnitelmia on palkittu ja lunastettu arkkitehtilpailuissa.


title: Sinikka Kouvo

text: Kouvon puolisonsakanssa suunnittelemia rakennuksia ovat muun muassa seuraavat:


title: Marja Nykänen

text: Marja Nykänen (s. 1962) oli Finanssivalvonnan apulaisjohtaja vuodesta 2014 ja instituutiovalvontaosaston osastopäällikkö vuodesta 2010. Lokakuussa 2016 hänet valittiin Suomen Pankin johtokunnan jäseneksi viisivuotiskaudelle, joka alkoi 1. helmikuuta 2017.


title: Marja Nykänen

text: Nykänen on koulutukseltaan oikeustieteen kandidaatti ja varatuomari. Hän on aiemmin työskennellyt eri tehtävissä Nordealla ja sen edeltäjäpankeissa vuodesta 1987.


title: New Yorkin Lehti

text: New Yorkin Lehti oli New Yorkissa vuosina 1891–1894 ilmestynyt amerikansuomalainen sanomalehti.


title: New Yorkin Lehti

text: Siirtolaisagentti G. A. Grönlundin julkaisemaa "New Yorkin Lehteä" toimittivat kustantajan veli John Grönlund ja vuodesta 1893 Akseli Rauanheimo (Axel Järnefelt). Sitä ennen kaupungissa oli yritetty perustaa "New Yorkin Suomalainen Lehti".


title: New Yorkin Lehti

text: Kerran viikossa ilmestynyt "New Yorkin Lehti" saavutti 6 000 kappaleen levikin. Vuosien 1893–1894 vaihtessa se yhdistettiin New Yorkiin muuttaneen "Siirtolaisen" kustannusyhtiöön. Grönlundin siirtolaisyhtiön tehtyä konkurssin "New Yorkin Lehti" lopetettiin ja "Siirtolaista" kustantamaan muodostettiin uusi yhtiö.


title: Pekka Kurenmaa

text: Pekka Akseli Kurenmaa (10. huhtikuuta 1933 Terijoki – 17. lokakuuta 2004 Helsinki) oli suomalainen eversti.


title: Pekka Kurenmaa

text: Kurenmaan vanhemmat olivat kenraali Arvi Kurenmaa ja Oili Törnroos ja puoliso vuodesta 1962 Mirja Irmeli Virkkunen. Kurenmaa tuli ylioppilaaksi 1954, suoritti Kadettikoulun 1958 ja Sotakorkeakoulun 1967. Hän toimi Pohjan prikaatin opetusupseerina ja komppanianpäällikkönä 1958–1960, Kadettikoulun opetusupseerina ja komppanian varapäällikkönä 1960–1965, Helsingin sotilaspiirin esikunnan toimistoupseerina 1967–1968, Sotakorkeakoulun opettajana 1968–1976 ja apulaisjohtajana 1979–1983, Pääesikunnan toimistopäällikkönä 1976–1978, Hämeen jääkäripataljoonan komentajana 1978–1979, Lounais-Suomen sotilasläänin esikuntapäällikkönä 1983–1989 ja Sotatieteen laitoksen johtajana 1989–1993. Kurenmaa ylennettiin vänrikiksi 1955, luutnantiksi 1958, yliluutnantiksi 1961, kapteeniksi 1964, majuriksi 1968, everstiluutnantiksi 1974 ja everstiksi 1979.


title: Pekka Kurenmaa

text: Kurenmaa hoiti myös useita luottamustehtäviä, julkaisi artikkeleita ja toimitti muun muassa seuraavat teokset:


title: Markus Koskinen

text: Markus Koskinen (s. 11. lokakuuta 1969) on suomalainen sanoittaja, säveltäjä, tuottaja ja muusikko. Koskinen on säveltänyt ja sanoittanut kappaleita mm. Samuli Edelmannille, Vesa-Matti Loirille, Jipulle, Johanna Kurkelalle ja Hanna Pakariselle. Koskisella on Teleks-yhtye yhdessä Pepe Johanssonin kanssa vuodesta 2001. Yhtye on julkaissut viisi levyä ja useita radiohittejä mm. Tuulilasin nurkkaan, Kotimatkalla ja Siivet. Ella ja Aleksi - lastenlevyt ovat Koskisen sanoittamia ja Sampo Haapaniemen kanssa yhdessä tuottamia.


title: Lauri Haaksi

text: Lauri Volmari Haaksi (5. toukokuuta 1893 Rauma – 31. tammikuuta 1964 Helsinki) oli suomalainen vakuutusjohtaja. Hän oli vakuutusyhtiö Karjalan ja lyhyen aikaa myös tapaturmavakuutusosakeyhtiö Ilmarisen toimitusjohtaja.


title: Lauri Haaksi

text: Haaksi kävi viisi luokkaa lyseota ja kauppaopiston. Hän oli Keskinäinen vakuutusyhtiö Sammon palveluksessa vuosina 1911–1926, Karjalan ja Ilmarisen toimitusjohtaja ja hallituksen jäsen 1926–1948 ja vakuutusosakeyhtiö Imatra-Karjalan johtaja ja hallituksen jäsen vuodesta 1948.


title: Calcio (Italia)

text: Calcio on kunta Pohjois-Italiassa Bergamon maakunnassa Lombardian alueella. Se sijaitsee 28 kilometriä Bergamosta kaakkoon Ogliojoen länsirannalla. Kaupunki on Calcianan alueen keskus.


title: Calcio (Italia)

text: Alueella on ollut asutusta jo roomalaisten aikaan, mistä todisteena on löydetty arvokas mosaiikki toiselta vuosisadalta. Se on nähtävissä Bergamon arkeologisessa museossa. Ensimmäinen kirjallinen mainita Calciosta on vuodelta 1035.


title: Calcio (Italia)

text: Kunnan nähtävyys on vuonna 1880 valmistunut San Vittoren kirkko. Kirkko on 76 metriä pitkä, 36 metriä leveä ja 64 metriä korkea. Se on Lombardian toiseksi suurin kirkko; ainoastaan Milanon katedraali on sitä kookkaampi.


title: Fara Olivana con Sola

text: Fara Olivana con Sola on kunta Pohjois-Italiassa Bergamon maakunnassa Lombardian alueella. Se sijaitsee noin 30 kilometriä Bergamosta etelään Seriojoen itärannalla.


title: Fara Olivana con Sola

text: Kaupungin historia ulottuu longobardien aikakaudelle 500- ja 600-luvuille. Ensimmäinen kirjallinen mainita kaupungista on vuodelta 915.


title: Fara Olivana con Sola

text: Solan kylässä oleva San Lorenzon kirkko on alkujaan keskiajalta ja yksi alueen vanhimmista kirkoista. Se kuitenkin tuhoutui Seriojoen tulvissa. Nykyisen ulkomuotonsa kirkko sai vuonna 1900.


title: Antti Keskitalo

text: Antti Keskitalo (s. 14. helmikuuta 1983 Rauma) on suomalainen salibandyn pelaaja. Pelipaikaltaan hän on keskushyökkääjä.


title: Antti Keskitalo

text: Ennen salibandyuraansa Keskitalo pelasi jalkapalloa maalivahtina. Hän pelasi juniorina FC Raumassa ja Pallo-Iiroissa, jonka A-junioreihin siirtyi kaudeksi 2002. Keskitalo pelasi kaudella 2004 EuPassa 19 Kakkosen ottelua, kaudella 2005 P-Iiroissa kahdeksan Ykkösen ottelua ja kaudella 2006 P-Iiroissa 12 Kakkosen ottelua. Hän lopetti jalkapallon kauden 2008 jälkeen.


title: Antti Keskitalo

text: Keskitalo vaihtoi polvivaivojen vuoksi jalkapallon salibandyyn. Hän pelasi vuosina 2011–14 SalBassa kolme kautta ja 55 ottelua Divarissa tehopistein 36+41=77. Vuodesta 2014 lähtien Keskitalo on edustanut SalBaa Salibandyliigassa 41 ottelussa, joissa hän on tehnyt 13+23=36 tehopistettä (tilanne 17. lokakuuta 2016).


title: Antti Keskitalo

text: Keskitalo on raumalaisen Vainion jääkiekkosuvun ainoa jalkapalloilija.


title: Taustamusiikki

text: Taustamusiikki on jonkin tekemisen tai seuraamisen yhteydessä kuunneltavaa musiikkia, jonka ei ole tarkoitus viedä huomiota itse tekemiseltä. Taustamusiikkia käytetään monenlaisissa tilanteissa kuten työnteon ja opiskelun yhteydessä, vapaa-ajalla esimerkiksi kuntoillessa, ja julkisissa tiloissa kuten kaupoissa tehostamaan myyntiä. Elokuvissa taustamusiikkia käytetään tunnelman luomiseen ja tunnetilojen synnyttämiseen katsojassa. Teknologian kehityksen myötä taustamusiikista on tullut musiikin kuluttamisen yleisin muoto.


title: Taustamusiikki

text: Pirteä taustamusiikki voi parantaa mielialaa ja suoritusta yksitoikkoisessa työssä. Yksinkertaisen, sanattoman taustamusiikin on havaittu joissain tutkimuksissa voivan parantaa joidenkin älyllisten tehtävien suorituksia. Taustamusiikin ihannetaso ja vaikutus on kuitenkin hyvin yksilöllistä.


title: Taustamusiikki

text: Pirteän musiikin on todettu parantavan yksitoikkoisia töitä kuten liukuhihna- ja laaduntarkkailutöitä tekevien ihmisten tehokkuutta ja tarkkuutta. Paras tulos saadaan kun musiikkia soitetaan jaksoittain niinä hetkinä kun tarkkaavaisuus todennäköisimmin hiipuu. Taustamusiikki vähentää työntekijän tylsistymistä ja saattaa lisätä tarkkaavaisuutta. Tutkimusten mukaan parhaiten toimii instrumentaalimusiikki tai sellainen laulu, jossa sanat ovat tuttuja tai tylsiä. Myös ennen työsuoritusta tai tenttiä kuunneltu pirteä musiikki voi tutkimusten mukaan tehostaa suoritusta.


title: Taustamusiikki

text: Rentouttavan, yksitoikkoisen ja yksinkertaisen musiikin on todettu voivan tehostaa suoritusta joissain älyllisissä tehtävissä. Eräässä tutkimuksessa senkaltainen taustamusiikki paransi lukijoiden tuloksia enemmän kuin monimutkainen musiikki tai hiljaisuus. Eräässä tutkimuksessa meditaatioon käytetty koan-musiikki taustamusiikkina paransi tutkittavien älykkyystestituloksia hiljaisuuteen verrattuna. Joissain tutkimuksissa taustamusiikilla ei kuitenkaan ole havaittu olevan minkäänlaista myönteistä vaikutusta työhön, johon kuuluu muistamista, lukemista ja keskittymistä, vaan se saattaa jopa häiritä työntekoa. Toisaalta taustamusiikin kieltäminen saattaa huonontaa työntekijän viihtyvyyttä ja sitä kautta heikentää työtehoa.


title: Taustamusiikki

text: Tavallinen popmusiikki voi useiden tutkimusten mukaan häiritä monimutkaisten tehtävien suorittamista ja luetun ymmärtämistä. Selvästi ymmärrettävät sanat taustamusiikissa häiritsevät useimpien työntekijöiden keskittymistä.


title: Taustamusiikki

text: Taustamusiikin on havaittu saattavan tehostaa opiskelua verrattuna taustameluun.


title: Taustamusiikki

text: Rauhallinen musiikki laskee stressitasoja. Tasainen ja hiljainen taustamusiikki häiritsee keskittymistä vähemmän kuin vaihteleva musiikki. Taustamusiikki, jossa on luonnonääniä, voi kohentaa mielialaa ja keskittymistä ilman että se varastaa huomion.


title: Taustamusiikki

text: Taustamusiikin kokeminen on hyvin yksilöllistä. Sellainen taustamusiikki, jota henkilö ei itse ole saanut valita, voi usein kuulostaa häiritsevältä. Oma suosikkimusiikki tai epämiellyttäväksi koettu taustamusiikki häiritsee joidenkin tutkimusten mukaan keskittymistä enemmän kuin neutraali musiikki. Taustamusiikista on havaittu olevan enemmän hyötyä ekstroverteille kuin introverteille, ja ekstrovertit suosivat stimuloivampaa taustamusiikkia kuin introvertit. Tämä johtuu siitä, että introvertit kaipaavat vähemmän ärsykkeitä kuin ekstrovertit saavuttaakseen optimaalisen ärsykekuormituksen.


title: Taustamusiikki

text: Taustamusiikki voi häiritä sellaisten henkilöiden keskittymistä, jotka ovat huonoja monen asian tekemisessä yhtä aikaa.


title: Taustamusiikki

text: Taustamusiikkia soitetaan usein kaupallisissa tiloissa kuten ruokapaikoissa ja kaupoissa. Taustamusiikki voi saada asiakkaan olemaan pitkästymättä ja parantaa asiakkaan mielialaa ja tarkkaavaisuutta. Hitaan taustamusiikin on havaittu eräissä tutkimuksissa saamaan asiakkaan liikkuvan kaupassa hitaammin sekä käyttämään supermarketeissa ja ravintoloissa enemmän rahaa kuin nopeatempoisen musiikin. Klassisen taustamusiikin on havaittu saavan asiakkaat ostamaan kalliimpia ruokia ja viinejä kuin popmusiikin. Toisaalta eräässä tutkimuksessa havaittiin, että ravintolan asiakkaat viipyivät lyhyemmän aikaa ja joivat vähemmän alkoholia kun siellä soitettiin klassista taustamusiikkia verrattuna popmusiikkiin, jazziin tai hiljaisuuteen. Asiakkaiden on tutkimuksissa havaittu ostavan enemmän silloin, kun musiikin laji sopii yhteen tuotteiden luonteen kanssa. Romanttinen taustamusiikki esimerkiksi saa asiakkaat ostamaan enemmän kukkia kuin muunlainen taustamusiikki.


title: Taustamusiikki

text: Radiomainonnassa taustamusiikin on havaittu vaikuttavan voimakkaasti kuulijan käsitykseen tuotteen luonteesta.


title: Taustamusiikki

text: Ihmiset käyttävät taustamusiikkia hyvin monenlaisissa vapaa-ajan toiminnoissaan, kuten tanssimisessa ja kuntoilussa. Teknologian kehittymisen seurauksena musiikkia käytetään nykyisin taustamusiikkina paljon useammin kuin mitä sitä kuunnellaan keskittyneesti.


title: Taustamusiikki

text: Elokuvissa taustamusiikilla on aina ollut tärkeä merkitys, sillä sen avulla voidaan vaikuttaa tehokkaasti katsojan tunnetiloihin. Elokuvamusiikin avulla voidaan myös luoda tunnelmaa ja esimerkiksi antaa katsojalle tietoa hahmojen luonteesta ja aikomuksista.


title: Marko Humphrey-Lahti

text: Marko Humphrey-Lahti on englantilainen kuvanveistäjä. Hän asuu ja työskentelee Hertfordshiressä Englannissa puolisonsa, kuvataiteilija Eva Humphrey-Lahden kanssa.


title: Marko Humphrey-Lahti

text: Humphrey-Lahden veistokset liikkuvat abstraktin ja esittävän taiteen välimaastossa. Humphrey-Lahti tutustui kuvanveistoon alun perin Välimeren saarella Gozossa, Maltalla. Hän opiskeli lisää kuvanveistoa Hertfordshiren yliopistossa.


title: Marko Humphrey-Lahti

text: Humphrey-Lahden veistoksia on ollut useaan otteeseen esillä muun muassa Royal Society of British Artistsissa ja National Societyssä Lontoossa. Hänen teoksiaan on näytteillä lisäksi Saksassa, Gibraltarilla, Guernseyssä ja New Yorkissa.


title: Marko Humphrey-Lahti

text: Vuonna 2008 hänen veistoksensa olivat ehdolla Royal Academyn näyttelyyn ja seuraavana vuonna hänet valittiin jäseneksi Royal British Society of Sculptorsiin. Vuonna 2014 hän sai pronssiluokan Threadneedle-taidepalkinnon. Hänen Hugging Pair -veistoksensa ovat voittaneet kunniamainintoja Saatchi Artissa Yhdysvalloissa Los Angelesissa. Vuonna 2016 Royal British Society of Sculpturers valitsi Markon taiteilijaresidenssiin Pietrasantaan Italiaan.


title: Marko Humphrey-Lahti

text: Marko Humphrey-Lahden veistoksia on nähtävillä julkisissa sekä yksityisissä kokoelmissa ja puutarhoissa Britanniassa, Euroopassa, Australiassa, Kiinassa ja Yhdysvalloissa.


title: Käkisalmen kapina 1337

text: Käkisalmen kapina oli karjalaisten kapina Käkisalmen linnaa hallinnoivaa liettualaista Narimantasia vastaan vuonna 1337 tapahtunut kansannousu.


title: Käkisalmen kapina 1337

text: Korelan linnoitus lienee ikivanha, mahdollisesti jo 1100-luvulla rakennettu linnoitus Ruotsin ja Novgorodin välisellä karjalaisalueella Laatokan länsipuolella Suur-Sakkulan pogostan vaiheilla, ja sitä paikalliset lienevät pitäneen edes jonkinasteisena turvanaan. Sakkulan seutu oli jatkuvien levottomuuksien kuten ristiretkien kohteena. Kivimuurin linnoitus sai 1200-luvulla. Novgorod tuhosi linnoituksen vuonna 1310 ja rakensi tilalle Käkisalmen linnan. Pähkinäsaaren rauha 1323 antoi linnan Novgorodille, tarkemmin Vatjan verotusalueeseen. Novgorod läänitti sen liittolaiselleen Liettuan Gediminasin pojalle Narimantasille. Tämä piti alueella niin ankaraa verotusta, että karjalaiset nousivat isäntäänsä vastaan vuonna 1337. Ruotsalainen sotaväki, käytännössä suomalaisia kutsuttiin apuun. Runsaasti venäläisiä surmattiin. Linnanpäällikköna toiminut karjalaistaustainen Vallittu luopui, ja karjalaisia pakeni aina Vienanmerelle saakka. Novgorod kukisti kapinan eikä rajalinjoja muutettu vuonna 1339 tehdyssä rauhansopimuksessa.


title: Käkisalmen kapina 1337

text: Käkisalmen kapinan aikana Ruotsin hallitsijana oli kuningas Maunu Eerikinpoika. Novgorod oli tasavalta.


title: Toni Jyvälä

text: Toni Jyvälä on suomalainen stand up -koomikko ja näyttelijä. Hän pitää Pornoaddiktin päiväkirja -nimistä blogia. Jyvälä on kertonut julkisuudessa menettäneensä luottotietonsa soiteltuaan seksipuhelimiin.


title: Toni Jyvälä

text: Jyvälä esiintyy vuonna 2017 Porissa Rakastajat-teatterissa näytelmässä, jonka nimi on "Elämä kunnossa".


title: Nämä kolme

text: Nämä kolme () on vuonna 1936 ensi-iltansa saanut yhdysvaltalainen draamaelokuva, jonka on ohjannut William Wyler. Käsikirjoituksen on tehnyt Lillian Hellman hänen vuoden 1934 näytelmänsä "The Children’s Hour" pohjalta.


title: Gunnar Nelson

text: Gunnar Lúðvík Nelson (s. 28. heinäkuuta 1988 Akureyri) on islantilainen vapaaottelija. Hän on otellut UFC:ssä vuodesta 2012 lähtien.


title: Gunnar Nelson

text: Nelson otteli UFC:ssä ensimmäisen kerran 29. syyskuuta 2012 "" -tapahtumassa. Hän voitti kamppailunsa DaMarques Johnsonia vastaan luovutuksella saadessaan hänet takakuristukseen ensimmäisessä erässä.


title: Renault Z.E.15

text: Renault Z.E.15 on Formula E -sarjaan suunniteltu E.dams-Renault’in sähköauto kaudeksi 2015–2016. Auto on suunniteltu yhdessä Spark Racing Technologiesin Williamsin, McLarenin, Dallaran ja Renault’n kanssa. Auto on läpikäynyt myös FIA:n törmäystestin, jonka myös Formula 1 -autot käyvät läpi. Renkaat autolle toimitti ranskalainen rengasvalmistaja Michelin.


title: Renault Z.E.15

text: Sébastien Buemi voitti autolla kuljettajien maailmanmestaruuden ja E.dams-Renault valmistajien maailmanmestaruuden.


title: Kielettömät sammakot

text: Kielettömät sammakot, uusi nimiehdotus kennosammakot ("Pipidae") on heimo sammakoiden ja konnien lahkossa. Ne ovat alkeellisia moniin muihin sammakoihin verratuna, ja niitä on tavattu maapallolla jo liitukaudelta saakka.


title: Kielettömät sammakot

text: Kielettömien sammakoiden lajeja tavataan luontaisesti Etelä-Amerikan pohjoisosissa (kennosammakot) ja Afrikassa (muut suvut). Tunnetuin laji, tavallinen kynsisammakko on kuitenkin ihmisen toimesta levinnyt koko Amerikkaan, sekä osiin Kaakkois-Aasiaa ja Eurooppaa.


title: Kielettömät sammakot

text: Kielettömät sammakot elävät kokonaan vedessä. Niitä tavataan monenlaisissa vesissä, ja jos vesiolot pysyvät normaaleina, ne eivät välttämättä poistu vedestä koko elämässään.


title: Kielettömät sammakot

text: Heimoon kuuluu 5 sukua:


title: Kloprostenoli

text: Kloprostenoli (CHClO) on prostaglandiinianalogeihin kuuluva orgaaninen yhdiste. Yhdistettä käytetään eläinlääketieteessä sekä hedelmättömyyden hoitamiseen että tiineyden keskeyttämiseen.


title: Kloprostenoli

text: Kloprostenoli on luonnollisen prostaglandiini F:n eli dinoprostin synteettinen analogi. Yhdiste sitoutuu prostaglandiini F-reseptoriin ja on sen agonisti. Kloprostenoli on agonistina dinoprostia voimakkaampi. Yhdiste on kiraalinen ja optisesti aktiivinen ja ainoastaan +-isomeerilla on fysiologisia vaikutuksia. Kloprostenoli indusoi keltarauhasen luteolyysin ja käynnistää kiiman. Kiima käynnistyy muutaman vuorokauden kuluttua kloprostenoliruiskeen annosta. Tiineillä eläimillä yhdiste aiheuttaa kohdun supistuksia ja alentaa keltarauhashormonin pitoisuutta, mikä johtaa tiineyden keskeytymiseen. Lääketieteessä kloprostenolia käytetään kiiman aikaansaamiseksi muun muassa naudoilla, sioilla ja hevosilla sekä tiineyden keskeytykseen naudoilla, hevosilla ja koirilla. Ainetta käytetään usein natriumsuolana.


title: Kloprostenoli

text: Kloprostenolin valmistamiseen on kehitetty asymmetrinen menetelmä. Tyypillisesti synteesi on monivaiheinen ja mutkikas. Synteesin lähtöaineina ovat muun muassa niin sanottu Corey-aldehydi ja m-kloorifenoli.


title: Härgmäen taistelu

text: Härgmäen taistelu käytiin 2. elokuuta 1560 nykyisen Latvian alueella Ērģemen eli Härgmäen tienoilla Valgan lähistöllä osana Liivinmaan sotaa eräänä ratkaisutaisteluna. Taistelun osapuolina olivat Iivana Julman johtama Venäjä ja Saksalainen ritarikunta. Iivanan päämääränä oli saavuttaa reitti Viljandiin, joka oli Saksalaisen riarikunnan tärkein tukikohta Liivinmaalla. Venäläisten sotapäällikköinä olivat Ivan Mstislavski ja Pjotr Šuiski ja historioitsija Nikolai Karamzinin mukaan Tarttoon kokoontuneina 60 000 ratsukkoa, 40 piiritys- ja 50 kenttätykkiä.


title: Härgmäen taistelu

text: Venäläiset vakoilijat saivat tietää, että entinen maaherra Johann Wilhelm von Fürstenberg pyrkisi valtavan kassan kanssa Haapsaluun. Ruhtinas Vasili Barbašinilla oli 12 000 kevyttä ratsukkoa, ja hänen tuli keskeyttää tämän matka meren rantaan. Hän leiriytyi metsään viiden kilometrin päähän Härgmäen linnasta. Keskellä kirkasta päivää 30 saksalaisritaria lähetettiin rehunkeruuseen 27 kilometrin päähän leiristä ja hälytti toisella puolella Õhnejokea 500 venäläissotilaan joukon, ja ne alkoivat tulittaa toisiaan. Saksalaisia kaatui enemmän, mutta he pystyivät tiedottamaan asian maamarsalkka Philipp Schall von Bellin, joka lähetti 300 miestä venäläisiä vastaan tietämättä, että vastustajia oli paljon enemmän. Näin tuhoutui merkittävin "teutonien" vastarinta,ja Viljandi oli Iivanan ulottuvilla.


title: Viipurin merkinantokomppania

text: Viipurin merkinantokomppania oli vuoden 1918 Suomen sisällissodan aikana toiminut Viipurin punakaartin osasto, joka oli muodostettu kokonaan naisista. Sen päällikkö oli Toini Mäkelä.


title: Viipurin merkinantokomppania

text: Viipurin merkinantokomppania perustettiin vajaat kaksi viikkoa sisällissodan alkamisen jälkeen 8. helmikuuta 1918. Se oli Helsingin ja Valkeakosken naiskaartien ohella ensimmäisiä sisällissodan aikana perustetuista noin 20 naiskaartista. Komppaniaan liittyi noin 150 työläisnaista, jotka saivat koulutusta muun muassa aseiden käsittelyssä sekä erilaisissa viestitehtävissä. Sen jäsenet toimivat aluksi vartiopalveluksessa ja tekivät myös kaupungin ulkopuolelle suuntautuneita tiedusteluretkiä. Myöhemmin Viipurin merkinantokomppanian naiset osallistuivat Antrean rintaman ja Viipurin taisteluihin.


title: Viipurin merkinantokomppania

text: 13. huhtikuuta Antreassa käydyssä Pullilan taistelussa kaatui kahdeksan komppanian naista. Lisäksi useita teloitettiin Viipurin valtauksen jälkeen toukokuussa. Jotakin antautui valkoisille, mutta suurin osa merkinantokomppanian jäsenistä onnistui pakenemaan Neuvosto-Venäjälle. Siellä heitä liittyi Toini Mäkelän kokoamaan Pietarin suomalaiseen naiskomppaniaan, joka muun muassa osallistui taisteluihin suomalaista Aunuksen retkikuntaa vastaan kesällä 1919.


title: Take Me Out (kappale)

text: Take Me Out on skotlantilaisen indie rock-yhtye Franz Ferdinandin läpimurtokappale. Kappale julkaistiin toisena singlenä yhtyeen debyyttialbumilta "Franz Ferdinand" ja se nousi Britannian singlelistan sijalle 3. ”Take Me Out” on säilynyt yhtenä yhtyeen tunnetuimmista kappaleista.


title: Take Me Out (kappale)

text: Kappale "Take Me Out" esiintyi vuonna 2008 elokuvan "Hancock" trailerissa, sekä myös videopelien Madden NFL 2005, NHL 2005 ja Shaun White Skateboarding soundtrackissa.


title: Tulimarjat

text:
Tulimarjat ("Pyracantha") on suku, joka koostuu suurikokoisista piikikkäistä ikivihreistä pensaista, jotka kuuluvat ruusukasvien heimoon. Suvun lajien levinneisyysalue ulottuu Lounais-Euroopasta Kaakkois-Aasiaan. Ne muistuttavat ja ovat sukua tuhkapensaiden ("Cotoneaster") suvulle, mutta niillä on sahalaitaiset lehdet ja paljon piikkejä. Tuhkapensaat ovat piikittömiä.
Kasvit kasvavat jopa 6 metriä korkeiksi. Seitsemällä lajilla on valkoiset kukat ja joko punaiset, oranssit tai keltaiset marjat (teknisesti omenoita). Kukinta on myöhään keväällä tai aikaisin kesällä; marjat kehittyvät loppukesällä ja kypsyvät myöhään syksyllä.Lajeista on kehitetty lukuisia kultivaareja mm. Britanniassa. Ne on useimmin kehitetty välimerentulimarjasta ("Pyracantha coccinea").


title: Tulimarjat

text: Tulimarjat ovat suosittuja koristekasveja Keski-Euroopassa, joita kasvatetaan puutarhoissa niiden koristeellisten kukkien ja marjojen vuoksi. Tiheän rakenteen vuoksi niitä käytetään näkösuojaa antavina pensasaitakasveina. Lisäksi ne luovat hyviä pesintä- ja suojapaikkoja pikkulinnuille kissoja ja näätiä vastaan.


title: Tulimarjat

text: Tulimarjojen marjat ovat lievästi myrkyllisiä, sillä niiden siemenet sisältävät glykosideja (samoin kuin omenien, luumujen ja kirsikan siemenet). Marjoista voidaan tehdä mehua, hilloa tai marmeladia kunhan taataan, ettei se sisällä siemeniä tai niiden osia.


title: Formula 1 -kausi 2017

text:
Formula 1 -kausi 2017 oli Formula 1 -sarjan 68. maailmanmestaruuskausi. Kaudella ajettiin 20 osakilpailua.
Nico Rosberg voitti kuljettajien maailmanmestaruuden kaudella 2016, mutta ei puolustanut sitä kaudella 2017 lopetettuaan Formula 1 -uransa maailmanmestaruuden voitettuaan kauteen 2016.


title: Formula 1 -kausi 2017

text: Kauden 2017 kuljettajien maailmanmestaruuden voitti Mercedes-kuljettaja Lewis Hamilton. Maailmanmestaruus oli Hamiltonin uran neljäs. Valmistajien maailmanmestaruuden voitti Mercedes AMG Petronas F1 Team, jolle maailmanmestaruus oli neljäs perättäinen valmistajien maailmanmestaruus.


title: Formula 1 -kausi 2017

text: Kauteen 2016 verrattaessa kauden 2017 kilpailukalenteriin on tullut muutama muutos. Saksan Grand Prix putosi jälleen kaudeksi 2017 pois kilpailukalenterista, vaikka Nico Rosbergista tulikin edelliskaudella kolmas saksalainen maailmanmestari viimeisen kahdenkymmenen vuoden aikana. Kausi 2017 koostuu jälleen 20 kilpailusta edelliskauden 21 sijaan. Kaudella 2017 ei myöskään ajeta Euroopan Grand Prix'iä, joka edelliskaudella ajettiin Azerbaidžanin Bakussa. Azerbaidžan saa kuitenkin oman Azerbaidžanin Grand Prix'in.


title: Formula 1 -kausi 2017

text: Formula 1 -sarja koki ennen kautta 2017 suuria sääntömuutoksia, joista selkeimmät koskivat autoja. Kaudeksi 2017 autojen eturenkaat levenivät kuudella ja takarenkaat kahdeksalla senttimetrillä. Lisäksi autojen takasiipi laski 15 senttimetrillä alaspäin edelliskaudesta ja tämän lisäksi auto ja takasiipi levenivät 20 senttimetrillä. Muutoksilla on selvä merkitys esimerkiksi mutkanopeuksiin. Mutkanopeudet kasvoivat tämän vuoksi huomattavasti ja kierrosnopeuksien odotetaan paranevan joillain radoilla jopa viidellä sekunnilla. Autot ovat entistä vaikeampia ajaa ja rajut G-voimat laittavat kuljettajien fysiikan koetukselle. V6-turbomoottorit pysyvät entisellään, mutta niiden tuottama meteli voimistuu.


title: Formula 1 -kausi 2017

text: Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Renkaat Formula 1 -sarjaan kaudella 2017 toimittaa Pirelli. Pirelli esitteli uudet renkaat Abu Dhabissa marraskuun lopussa vuonna 2016. Kauden 2017 sääntömuutoksien myötä tämä tarkoittaa renkaiden osalta sitä, että renkaat ovat 25 prosenttia leveämpiä, takarenkaiden leventyessä 325 millimetristä 405 millimetriin ja eturenkaiden 245 millimetristä 305 millimetriin. Sääntöjen mukaan talleilla on aina vapaasti valittavissa kolmesta rengasseoksesta renkaita kilpailua kohti, mutta kuitenkin vain 13 rengassettiä yhteensä osakilpailua kohden.


title: Formula 1 -kausi 2017

text: Etusiipi leveni kaudelle 2017 1650 millimetristä 1800 millimetriin. Samalla auto leveni 1800 millimetristä 2000 millimetriin.


title: Formula 1 -kausi 2017

text: Auton takasiiven korkeus laski edelliskauden 950 millimetristä 800 millimetriin. Auton diffuusorin korkeus nousi 125 millimetristä 175 millimetriin ja leveys 1000 millimetristä 1050 millimetriin.


title: Formula 1 -kausi 2017

text: Sivuponttoonien leveys saa kaudella 2017 ylettyä 1600 millimetriin edelliskauden 1400 millimetristä.


title: Formula 1 -kausi 2017

text: Formula 1 -auton on painettava läpi viikonlopun tapahtumien vähintään 722 kilogrammaa. Tähän 722 kilogrammaan sisältyy kuljettajan paino ajovarusteineen, mutta ei polttoaineen painoa. Autot punnitaan aina kuivankelin renkaat kiinni autossa.


title: Formula 1 -kausi 2017

text: Kuljettajien on käytettävä samanlaista kypärän väritystä ja kuvitusta läpi kauden, mutta kuljettajille sallitaan yhteen kilpailuun kypärän "erikoisväritys", jota he voivat käyttää esimerkiksi kotikilpailussaan. Kuljettajat saavat myös vaihtaa kypäränsä väritystä jos he vaihtavat tallia kesken kauden.


title: Formula 1 -kausi 2017

text: Kansainvälinen autoliitto FIA ilmoitti Formula 1 -talleille, että kauden Espanjan GP:stä lähtien kuljettajan kilpailunumeron ja nimen (tai FIA:n hyväksymän kolmikirjaimisen lyhenteen) olisi erotuttava entistä selkeämmin autoista. Auton nokan numeron pitää jatkossa olla vähintään 23 senttimetriä korkea ja fontin paksuus täytyy olla ainakin 40 millimetriä. Numeron pitää myös väriltään erottua selvästi taustastaan. Myös kuljettajien kypärässä on oltava hyvin erottuva numero. Kuskin nimi pitää Espanjan GP:stä lähtien lukea auton sivuponttoonissa vähintään 23 senttimetrin korkuisin kirjaimin. Tallit saavat itse päättää, laittavatko he kylkeen kuljettajan sukunimen kokonaisuudessaan vai käyttävätkö ne ajanotossa tutuksi tullutta kolmikirjaimista lyhennettä.


title: Formula 1 -kausi 2017

text: Kausi 2016 päättyi Abu Dhabin osakilpailuun marraskuun lopulla 2016. Kauden 2016 kuljettajien maailmanmestaruus ratkesi vasta viimeisessä osakilpailussa Nico Rosbergin voittaessa ensimmäisen kuljettajien maailmanmestaruutensa. Rosbergin tallikaveri Lewis Hamilton voitti Abu Dhabissa ja jäi lopulta viiden pisteen päähän Rosbergista. Kaksikko on hallinnut viime vuosina Formula 1 -sarjaa, mutta nyt osat kääntyivät. Kahtena edellisvuotena Hamilton voitti mestaruuden ja Rosberg sijoittui toiseksi. Valmistajien MM-sarjassa Mercedes otti kolmannen peräkkäisen mestaruutensa. Red Bull Racing sijoittui toiseksi ja Ferrari kolmanneksi. Vain päiviä mestaruutensa voiton jälkeen Rosberg kohahdutti F1-maailmaa, kun hän ilmoitti lopettavansa uransa.


title: Formula 1 -kausi 2017

text: Kansainvälinen autoliitto FIA hyväksyi tammikuussa 2017 sarjan oikeuksien myynnin amerikkalaiselle Liberty Medialle. Kauppahinta oli noin 4,4 miljardia dollaria eli noin 3,92 miljardia euroa. John Malonen omistama Liberty Media on maailman suurin televisio- ja laajakaistayhtiö, joka toimii yli 30 maassa. Kaupan myötä formuloiden televisioyleisön odotetaan kasvavan, sillä laji on nykyisin suosittu muun muassa Euroopassa, mutta varsin pieni esimerkiksi Yhdysvalloissa. F1-sarjan kaupallisia oikeuksia johtaa ja hallinnoi kaudesta 2017 lähtien Chase Carey, joka syrjäytti tehtävissään neljäkymmentä vuotta toimineen Bernie Ecclestonen. Ecclestone joutui vetäytymään hänelle myönnettyyn emerituspuheenjohtajan virkaan. Moottoriurheilujohtajana toimii Ross Brawn ja markkinointijohtajana Sean Bratches.


title: Formula 1 -kausi 2017

text: Ensimmäinen kauden 20 osakilpailusta ajettiin 26. maaliskuuta Australian Melbournessa. F1-kausi käynnistyi kuitenkin talvitesteillä jo 27. helmikuuta 2017 Barcelonan maakunnassa Kataloniassa Espanjassa sijaitsevalla Circuit de Barcelona-Catalunyan moottoriradalla.


title: Formula 1 -kausi 2017

text: Ensimmäisenä Barcelonan moottoriradalle pääsi Sauberin ruotsalaiskuski Marcus Ericsson. Vain tunnin kuluttua ensimmäisen testipäivän alkamisesta Red Bullin uusi RB13 auto hyytyi Barcelonan radalle ja aiheutti kauden ensimmäiset punaiset liput. Red Bull käytti uuden autonsa markkinoinnissa Hashtagia #breaksuperstition, joka tarkoittaa vapaasti suomennettuna ”taikauskon rikkomista”, viitaten auton lukuun 13 ja sen epäonneen.


title: Formula 1 -kausi 2017

text: McLarenin ja Hondan kolmas yhteinen kausi käynnistyi ongelmissa, kun tallin testipäivä keskeytyi jo alkuunsa teknisiin ongelmiin. Japanilaismerkki löysi voimanlähteestään öljyvuodon, jonka vuoksi koko moottori täytyi purkaa.


title: Formula 1 -kausi 2017

text: Mercedes-kuljettajat Valtteri Bottas ja Lewis Hamilton ajoivat yhteensä 152 kierrosta Barcelonan talvitestien avauspäivänä. Hamilton ajoi myös ensimmäisen testipäivän nopeimman ajan Bottaksen sijoittuessa 1,4 sekuntia hitaampana kuudenneksi. Mercedeksen lisäksi myös Ferrari vaikutti luotettavalta, sillä Sebastian Vettel ajoi 128 kierrosta.


title: Formula 1 -kausi 2017

text: Toisena testipäivänä uusien autojen rattiin pääsivät muun muassa kauden ainoa tulokaskuljettaja Lance Stroll sekä Ferrarin testikuljettaja Antonio Giovinazzi, joka ajoi Sauberilla korvaten testien ajan loukkaantuneena olevan Pascal Wehrleinin. Toisen testipäivän nopeinta vauhtia piti Ferrarin Kimi Räikkönen, ennen Mercedeksen Lewis Hamiltonia.


title: Formula 1 -kausi 2017

text: Kansainvälinen autoliitto FIA antoi talvitestien aikana varoituksen Renault'lle liittyen heidän uuteen takasiipeensä. Renault'n siipiratkaisussa tukilevy ei ollut suoraan kiinni pääsiivessä. Uusien sääntöjen myötä tallit ovat yrittäneet sijoittaa kiinnityskohdan mahdollisimman eteen. Renault'lla kiinnityskohta oli avattavan takasiiven mekasnismia peittävässä kapselissa. Renaul't tulkitsi sääntöjä eri tavalla kuin muut tallit, sillä sääntöjen mukaan kiinnitys voi tapahtua ”minimaalisiin osiin, jotka ovat yhteydessä avattavaan takasiipeen”. Renault'n mielestä tulkinta oli sääntöjen mukainen, sillä Renault oli talvitesteissä kiinnittänyt takasiipensä muihin talleihin verratessa eri tavalla. Muiden tallien ja FIA:n mielestä elementti saatoi antaa etua avattavan takasiiven käytössä.


title: Formula 1 -kausi 2017

text: Kolmantena testipäivänä Williamsin Lance Stroll ajoi kahdesti ulos. Jälkimmäinen törmäys aiheutti testiautoon suuremmat vauriot. Neljäntenä testipäivänä Williams totesi, ettei autoa saada kuntoon märän kelin testejä varten. Testipäivän nopeimman ajan kellotti Mercedeksen Valtteri Bottas. Bottaksen aika oli myös kaikkien aikojen nopein aika, joka on ajettu radan nykyisellä pohjapiirroksella. Toiseksi nopeimman ajan ajoi Ferrarin Sebastian Vettel, joka ajoi myös eniten kierroksia, peräti 138. Saksalaisen ajot päättyivät kuitenkin pari minuuttia ennen ruutulippua Ferrarin pysähdyttyä pääsuoralle.


title: Formula 1 -kausi 2017

text: F1-sarjan rengastoimittaja Pirelli ilmoitti luopuvansa suunnitelmastaan ajattaa koko neljäs testipäivä autoja märällä radalla. Alkuperäisen suunnitelman mukaan koko neljäs testipäivä oli tarkoitus pyhittää sade- ja välikelinrenkaiden testaamiseen, mutta tankkiautoilla kasteltu rata kuivui odotettua nopeammin. Myöskään tallit eivät innostuneet kiertämään rataa. Reilussa tunnissa kymmenen tallia sai kasaan vain vähän päälle 50 kierrosta.


title: Formula 1 -kausi 2017

text: Valtteri Bottas oli ainut kuljettaja, joka ajoi ensimmäisten testien aikana yli 300 kierrosta, yhteensä 324. Bottas ajoi puolet mahdollisesta testiajasta ja hänen taakseen jäi kokonaisuudessaan kuusi tallia. Lähimmäksi Bottasta pääsi Ferrarin Vettel, joka ajoi 267 kierrosta. Bottaksen tallikaveri Lewis Hamilton menetti puolikkaan päivän elektroniikkavian takia ja oli vertailussa kolmas 234 kierroksellaan. Kimi Räikkönen pääsi 201 kierrokseen, joten Mercedes (558 kierrosta) ja Ferrari (468 kierrosta) saivat parhaimmat kierrosmäärät kokoon neljän päivän aikana. Seuraavina olivat Sauber ja Haas, jotka molemmat ajoivat Ferrarin moottoreilla. Red Bullin kierrosmäärä jäi alle kolmen sadan. Vähiten ajoi Toro Rosso, vain 183 kierrosta, mikä on kolmasosa Mercedeksen ajomäärästä. Viimeinen päivä meni Toro Rossolta kokonaan ohi. Sama tilanne oli Williamsilla, joka menetti käytännössä kaksi ajopäivää Strollin ulosajoista johtuneiden vaurioiden takia. Felipe Massa pääsi Williamsilla radalle vain maanantaina. McLarenilla oli puolestaan vaikeat kaksi ensimmäistä päivää, kun Hondan voimayksiköt pettivät. Kaksi jälkimmäistä päivää tuottivat jo kierroksia.


title: Formula 1 -kausi 2017

text: Aikavertailuissa Bottas oli niin ikään ensimmäinen. Hän ajoi ultrapehmeillä renkailla testien pohja-ajan 1.19,705. Lähimmäksi Bottasta ajoi Vettel, jonka aika 1.19,952 syntyi kahta sarjaa kovemmilla renkailla kuin Bottaksen aika.


title: Formula 1 -kausi 2017

text: Talvitestit jatkuivat toisella neljän päivän ajourakalla 7. maaliskuuta Barcelonan maakunnassa Kataloniassa Espanjassa sijaitsevalla Circuit de Barcelona-Catalunyan moottoriradalla.


title: Formula 1 -kausi 2017

text: Ensimmäiset testit sivusta loukkaantumisen takia katsonut Pascal Wehrlein pääsi toisella testiviikolla uuden tallinsa Sauberin C36-Ferrarin rattiin.


title: Formula 1 -kausi 2017

text: Ranskalaisen Renault’n testisessio ei lähtenyt käyntiin parhaimmalla mahdollisella tavalla. Talli menetti arvokasta testiaikaa teknisten ongelmien seurauksena. Tallin kuljettaja Jolyon Palmer ehti kiertää rataa vain 15 kierroksen verran, ennen kuin brittikuljettajan auto hyytyi varikkosuoralle. Talli ilmoitti joutuvansa vaihtamaan autoonsa uuden voimanlähteen, jonka seurauksena autoa ei nähty ennen lounastaukoa.


title: Formula 1 -kausi 2017

text:
Williamsin Felipe Massa ajoi Barcelonan toisten testien avauspäivän nopeimman kierrosajan. Massa kiersi rataa ympäri 168 kierrosta seitsemän ajotunnin aikana. Samaan määrään pääsi myös Ferrarin Sebastian Vettel, joka oli tulosluettelon kolmanneksi nopein. Mercedeksen Valtteri Bottas ajoi iltapäivän nelituntisen oman ajoaikansa aikana 86 kierrosta. Pitkiin vetoihin keskittynyt suomalainen oli tuloksissa viides, reilut puoli sekuntia tallikaveriaan Lewis Hamiltonia hitaampana. Teknisistä ongelmista kärsinyt McLaren sai Stoffel Vandoornen avulla lopulta kasaan 80 kierrosta, mutta tulosluettelosta belgialainen löytyi vasta sijalta kymmenen.
Toisten testien toisena ajopäivänä Ferarin Kimi Räikkönen ajoi ulos radan kolmannessa mutkassa. Testit keskeytyivät hetkeksi suomalaisen ulosajon vuoksi. Räikkösen auto vaurioitui vasemmalta puolelta, kun se törmäsi ulosajon päätteeksi rengasvalliin. Auton etusiipi hajosi, ja etenkin vasen eturengas vaurioitui. Myös takarengas sai kolhun. Räikkönen ei loukkaantunut ulosajossa. Räikkönen ehti ajaa testipäivänä 52 kierrosta.


title: Formula 1 -kausi 2017

text: Mercedeksen Valtteri Bottas ajoi aamupäivällä koko testitapahtuman nopeimman kierrosajan 1.19,310.


title: Formula 1 -kausi 2017

text: Red Bullin Max Verstappen jäi radan varteen peräti kahteen otteeseen. McLarenin vaikeudet eivät ottaneet hellitääkseen toisena testipäivänä. Fernando Alonso sai koko päivänä kasaan vain 46 kierrosta, mikä teki McLarenista koko päivän aikana vähiten radalla kiertäneen auton.


title: Formula 1 -kausi 2017

text: Talven toisten testien kolmantena testipäivänä nopeinta vauhtia piti Ferrarin Sebastian Vettel ennen Mercedeksen Lewis Hamiltonia ja Force Indian Esteban Oconia.


title: Formula 1 -kausi 2017

text: Tavitestien viimeisenä testipäivänä nopeinta vauhtia piti Ferrarin Kimi Räikkönen, joka ajoi myös molempien testien nopeimman ajan 1.18,634.


title: Formula 1 -kausi 2017

text: Kausi 2017 alkoi Australiasta, Melbournen Albert Parkista 26. maaliskuuta ajettavalla kilpailulla. Kyseessä oli Williams tallissa ajavan Lance Strollin uran ensimmäinen Formula 1 -kilpailu. Joulukuussa Mestareiden kisassa selkänsä satuttanut Sauberin saksalaiskuski Pascal Wehrlein läpäisi Kansainvälisen autoliiton FIA:n lääkärintarkastuksen ennen kisaviikonloppua. Wehrlein vetäytyi F1-kauden avauskilpailusta perjantain harjoitusten jälkeen, koska hän ei ollut vieläkään täysin toipunut Mestareiden kisassa sattuneesta törmäyksestä. Hänet korvasi Antonio Giovinazzi, joka ajoi myös aika-ajossa ja sunnuntain kilpailussa. Italialainen teki täten ensiesiintymisensä F1-kilpailussa.


title: Formula 1 -kausi 2017

text: FIA:n kilpailujohtaja Charlie Whiting ilmoitti ennen Australian Grand Prix'iä, että FIA:n tarkastajat tekivät monimutkaisten jousitusjärjestelmien kanssa tarkkaa työtä Barcelonan talvitesteissä. Australiassa kaikkien tiimien jousitusten on todettu olevan nykysääntöjen mukaisia. Ferrari halusi tietää, miten auton jousitukseen kertyvää energiaa saa hyödyntää auton ajoasennon säätelyssä. Esimerkiksi Red Bullin tiedettiin nostavan auton keulaa pystyyn suorille tultaessa jousituksesta hiljalleen vapautuvan energian avulla.


title: Formula 1 -kausi 2017

text: Sunnuntain kilpailuun paalupaikalta lähti Lewis Hamilton. Tämä oli Hamiltonin uran 62. paalupaikka. Sebastian Vettel ajoi toiseen ruutuun, Valtteri Bottas Mercedes debyytissään kolmanteen ja Kimi Räikkönen Ferrarilla neljänteen ruutuun.


title: Formula 1 -kausi 2017

text: Itse kilpailussa 57 ajetun kierroksen jälkeen kilpailun voittoon ajoi Ferrarin Sebastian Vettel. Mercedeksen Lewis Hamilton sijoittui toiseksi ennen tallitoveriaan Valtteri Bottasta. Voitto oli sekä Ferrarille että Vettelille ensimmäinen sitten syyskuun 2015 Singaporen GP:n. Bottakselle palkintosija oli puolestaan uran kymmenes ja ensimmäinen Mercedeksellä heti avauskilpailussaan uudessa tallissa.


title: Formula 1 -kausi 2017

text: FIA:n presidentti Jean Todt kertoi Australian GP:n jälkeen olevansa huolissaan kilpailun puuttumisesta ja isoista eroista tiimien välillä. Myös suurin osa kuskeista valitteli ohittamisen vaikeutta.


title: Formula 1 -kausi 2017

text: McLaren kuljettajat Fernando Alonso ja Stoffel Vandoorne kritisoivat oman tallinsa suorittamista kauden avauskilpailussa. Entinen Formula 1 -kuljettaja Mark Webber uumoili, että Fernando Alonso ei välttämättä aja edes kautta loppuun McLarenilla. Melbournen varikolla levisi jopa huhu, että McLaren olisi siirtymässä Mercedeksen moottoreihin jopa kesken kauden, ja Honda saisi asiakastallikseen Sauberin. McLarenin tallipäälikkö Éric Boullier kuitenkin katkoi huhuilta siivet.


title: Formula 1 -kausi 2017

text: Kansainvälinen autoliitto FIA aikoi tutkia Australian GP:n pettäneet turvajärjestelyt. F1-kilpailujohtajan Charlie Whitingin mukaan turvasäädöksiä rikottiin vakavasti. Rikkomuksen seurauksena yleisö päästettiin radalle jo kun kilpailun voittanut Sebastian Vettel oli vielä jäähdyttelykierroksella.


title: Formula 1 -kausi 2017

text: Sauber talli ilmoitti, että tallin toista autoa ajaa Pascal Wehrleinin loukkaantumisen takia Australian Grand Prix'n tapaan Ferrarin varakuljettaja Antonio Giovinazzi. Giovinazzi ajoi Australian kilpailussa 12:nneksi. Hänen tallikaverinsa Marcus Ericsson keskeytti kilpailun 21. kierroksella. Wehrlein loukkaantui tammikuussa Race of Champions -kilpailussa ja kertoi Australiassa, että itse vamma ei estä ajamista, vaan hän ei ole harjoittelutauosta johtuen täydessä kunnossa.


title: Formula 1 -kausi 2017

text: Sunnuntain kilpailuun paalupaikalta lähti Mercededeksen Lewis Hamilton. Kyseessä oli Hamiltonin uran 63. ja samalla kuudes perättäinen paalupaikka. Toisesta ruudusta kilpailuun lähti Ferrarin Sebastian Vettel ennen Valtteri Bottasta, joka hävisi vain tuhannesosan Vettelille aika-ajoissa. Ferrarin Kimi Räikkönen lähti kilpailuun neljännestä ruudusta.


title: Formula 1 -kausi 2017

text: Kilpailun voittoon ajoi Mercedes -tallin brittikuski Lewis Hamilton ennen Australiassa voittanutta Sebastian Vetteliä. Voitto oli Hamiltonin uran 54. Kolmanneksi kilpailussa sijoittui 16. sijalta kilpailuun lähtenyt Red Bull -kuljettaja Max Verstappen.


title: Formula 1 -kausi 2017

text: Kiinan kilpailun jälkeen Formula 1 -sarja suuntasi kohti Bahrainia, jossa ajettaisiin heti viikko Kiinan GP:n jälkeen Bahrainin GP. McLaren ilmoitti tallin kuljettajan Fernando Alonson osallistuvan toukokuussa käytävään legendaariseen Indy 500 -kilpailuun. Yllätyspäätöksen seurauksena Alonsolta jää väliin Formula 1 -sarjan Monacon GP. McLaren -talli vahvisti edelliskauden jälkeen eläköityneen Jenson Buttonin palaavaan tallin kilpakuljettajaksi sijaistamaan Alonsoa Monacossa.


title: Formula 1 -kausi 2017

text: Valtteri Bottas ajoi uransa ensimmäistä kertaa paalupaikalle Bahrainin GP:n aika-ajoissa. Bottas ajoi uransa ensimmäisen paalupaikan ajalla 1.28,769. Bottaksen paalupaikka oli ensimmäinen suomalais-kuljettajalle sitten Heikki Kovalaisen paalupaikan Silverstonessa 2008. Toisesta ruudusta kilpailuun lähti Bottaksen tallikaveri Lewis Hamilton ennen Ferrarin Sebastian Vetteliä. Kilpailun voittoon ajoi kuitenkin kolmannesta ruudusta lähtenyt Ferrari kuljettaja Sebastian Vettel. Vettel ajoi voittoon ennen Lewis Hamiltonia ja kolmanneksi pudonnutta Valtteri Bottasta. Kimi Räikkönen sijoittui neljänneksi.


title: Formula 1 -kausi 2017

text: Valtteri Bottas myönsi Bahrainin GP:n jälkeen, ettei tallimääräysten vastaanottaminen ollut helppoa. Mercedes-talli ohjeisti Bottasta kahdesti päästämään tallikaverinsa Lewis Hamiltonin edelleen. Paalupaikalta lähtenyt suomalainen ei saanut autoaan toimimaan kilpailun aikana ja joutui taipumaan siihen, että talli laski Hamiltonin jahtamaan voittoon ajanutta Sebastian Vetteliä.


title: Formula 1 -kausi 2017

text: Kilpailun jälkeen Carlos Sainz sai kolmen lähtöruudun rangaistuksen seuraavaan kilpailuun. Rangaistus tuli Sainzin syyllisyydestä kolariin Lance Strollin kanssa kilpailun 12. kierroksella radan ensimmäisessä mutkassa.


title: Formula 1 -kausi 2017

text: Lewis Hamilton jakoi tilillään videon Kiinan GP:n paalupaikkakierroksestaan, mikä rikkoi Formula 1 -sarjan sääntöjä. Ainoastaan viralliset lähetysorganisaatiot saavat jakaa videokuvaa ratatapahtumista. Formula 1 -sarjan omistaja Liberty Media kehotti Mercedestä ja Hamiltonia poistamaan videon, mihin brittikuski suostui välittömästi.


title: Formula 1 -kausi 2017

text: Alkukauden kilpailuissa ohittaminen oli ollut vaikeampaa kuin edellisellä kaudella 2016, mikä johtui aiempaa leveämmistä autoista ja niiden suuremmasta downforcesta. Vuosi sitten kauden kolmessa ensimmäisessä kilpailussa nähtiin 308 ohitusta, kun tänä vuonna määrä oli enää 116. Kansainvälinen autoliitto FIA ei ryhdy muuttamaan Formula 1 -kauden sääntöjä avattavan takasiiven (DRS) käytön suhteen, vaikka ohitusten määrä onkin pudonnut.


title: Formula 1 -kausi 2017

text: Bahrainin kilpailun jälkeisellä viikolla järjestettiin kauden ensimmäiset kauden aikaiset testit. Lewis Hamilton kertoi testien alla, että Mercedes tarvitsisi Bahrainista varsinkin lisätietoa uusista renkaista. Hamilton avasi testit Mercedeksen osalta, mutta britin ajaminen pysähtyi jo vartin jälkeen, kun autoon tuli sähkövika. Talli sai ongelman korjattua, ja Hamilton piti testien osalta nopeinta vauhtia kellottaen ajan 1.31,358. Ferrarin ratissa ollut Antonio Giovinazzi ajoi toiseksi jääden 0,6 sekuntia Hamiltonin ajasta. Red Bullin Daniel Ricciardo sijoittui kolmanneksi. MM-sarjaa testien aikaan johtanut Sebastian Vettel oli määrätty rengasvalmistaja Pirellin rengastesteihin silmällä pitäen kauden 2018 renkaita. Vettelille annettiin kolme tuntia lisää testiaikaa Ferrarin kärsittyä tekniikka-ongelmista.


title: Formula 1 -kausi 2017

text: McLarenin Bahrainin kilpailuviikonloppua häiritsi useat ongelmat Hondan moottorin kanssa. Tallin toinen kuljettaja Stoffel Vandoorne ei pystynyt edes osallistumaan Bahrainin kilpailuun. Bahrainin testeissä McLarenin testikuljettaja Oliver Turvey ehti ajaa vain kaksi lämmittelykierrosta radalla, kunnes hänet pyydettiin takaisin varikolle. Hondan moottorin energian kierrätysjärjestelmässä ERS:ssä oli vesivuoto. Hondan moottorin vaihdon jälkeen Turvey pystyi palaamaan radalle ja onnistui ajamaan 17 kierrosta, jääden tuloslistan viimeiseksi.


title: Formula 1 -kausi 2017

text: Toisen testipäivän ja samalla koko testien nopeinta vauhtia piti Valtteri Bottas. Bottas kiersi radan 143 kertaa. Yksi toisen testipäivän yllätyksistä oli McLarenin esitys. Ensimmäinen testipäivä meni tallilta lähes täysin penkin alle, mutta Stoffel Vandoorne onnistui ajamaan toisena testipäivänä neljänneksi nopeimman ajan ja peräti 81 kierrosta.


title: Formula 1 -kausi 2017

text: Venäjän Grand Prix'n aika-ajojen kolmannessa osiossa nopeinta vauhtia piti ja samalla paalupaikalle ajoi Ferrarin Sebastian Vettel. Ferrarin päivän täydensi Kimi Räikkönen, joka sijoittui toiseksi. Vettelin paalupaikka oli Ferrarin ensimmäinen sitten Singaporen GP:n kaudella 2015. Räikkösen toinen sija oli hänen paras sijoituksensa aika-ajoissa sitten Italian GP:n 2015. Ferrari oli valloittanut eturivin viimeksi vuonna 2008 Ranskan osakilpailussa. Silloin Räikkönen otti paalupaikan ja silloinen Ferrari-kuljettaja Felipe Massa oli toinen. Mercedes-kuljettajat Valtteri Bottas ja Lewis Hamilton sijoittuivat lauantain aika-ajoissa kolmanneksi ja neljänneksi. Daniel Ricciardo sijoittui aika-ajojen viidenneksi ennen Williamsin Felipe Massaa.


title: Formula 1 -kausi 2017

text: Venäjän osakilpailun voittoon ajoi Valtteri Bottas. Voitto oli Bottaksen uran ensimmäinen. Kilpailussa toiseksi sijoittui Ferrarin Sebastian Vettel ennen tallikaveriaan Kimi Räikköstä. Räikkönen ajoi myös kilpailun nopeimman kierroksen.


title: Formula 1 -kausi 2017

text: Lewis Hamilton oli nopein kaikissa aika-ajon kolmessa osiossa ja otti näin ollen paalupaikan sunnuntain kilpailuun. Toiseksi sijoittui MM-sarjaa johtava Sebastian Vettel ennen suomalaisia Valtteri Bottasta ja Kimi Räikköstä. Vettel jäi paalupaikan napanneesta Hamiltonista 0,051 sekuntia. Fernando Alonso ajoi kotiyleisön edessä 7. lähtöruutuun.


title: Formula 1 -kausi 2017

text: Kilpailun voitton ajoi Lewis Hamilton. Voitto oli Hamiltonin uran 55:s. Sebastian Vettel oli toinen ennen Red Bullin Daniel Ricciardoa, he olivat kilpailun ainoat kuljettajat, jotka tulivat maaliin samalla kierroksella voittajan kanssa. Pascal Wehrlein saavutti hänen ja Sauberin kauden ensimmäiset pisteet sijoittumalla kahdeksanneksi. Wehrleinin taktiikka erosi muiden kuljettajien taktiikoista, koska hän teki ainoastaan yhden varikkopysähdyksen.


title: Formula 1 -kausi 2017

text: McLaren Hondan Fernando Alonso ilmoitti, ettei osallistu kauden 2017 Monacon Grand Prix’hin. Alonso osallistui samana päivänä ajettuun Indy 500 -kilpailuun. Alonson paikalla McLarenin toisena kuljettajana Monacossa toimi Jenson Button.


title: Formula 1 -kausi 2017

text: Kimi Räikkönen ajoi paalupaikalle ensimmäistä kertaa sitten kauden 2008 Ranskan Grand Prix’n. Kilpailun voittoon ajoi Räikkösen tallikaveri Sebastian Vettel. Räikkönen sijoittui toiseksi ennen Red Bullin Daniel Ricciardoa.


title: Formula 1 -kausi 2017

text: Lewis Hamilton hallitsi Kanadan Grand Prix -viikonloppua ja Hamilton ajoikin "Grand Slamin" eli saavutti kilpailun paalupaikan, voiton sekä nopeimman kierroksen ja tämän lisäksi johti kaikki kilpailun kierrokset. Voitto oli Hamiltonin uran kuudes Kanadan Grand Prix'n voitto. Lance Stroll saavutti ensimmäiset MM-pisteensä kotiyleisönsä edessä. Stroll sijoittui kilpailun yhdeksänneksi.


title: Formula 1 -kausi 2017

text: Monisha Kaltenborn sai potkut Sauberin tallipäällikön paikalta Kanadan Grand Prix'n jälkeen.


title: Formula 1 -kausi 2017

text: Kanadan kilpailun jälkeen Kansainvälinen autoliitto FIA muutti Formula 1 -sarjan sinisten lippujen sääntöjä ennen Azerbaidzhanin Grand Prix'tä. Kierroksella ohitettaville autoille heilutettiin aiemmin sinisiä lippuja tai näytettiin sinistä valoa, kun nopeampi kuljettaja oli tasan sekunnin päässä ohitettavan auton takana. Aikaraja on muutettu uudessa säännössä 1,2 sekuntiin, minkä lisäksi tallin on varoitettava vanhan käytännön mukaisesti kuljettajaansa takaa tulevasta nopeammasta autosta ensimmäisen kerran jo kolmen sekunnin kaulan kohdalla. Sääntömuutoksen takana on se, että uusilla leveämmillä autoilla on vaikeampi ajaa aivan toisen auton perässä.


title: Formula 1 -kausi 2017

text: Paalupaikalta kilpailuun lähti Mercedeksen Lewis Hamilton. Toisesta ruudusta kilpailuun lähti Hamiltonin tallikaveri Valtteri Bottas. Kolmannesta ja neljännestä ruudusta lähtivät Ferrari-kaksikko Kimi Räikkönen ja Sebastian Vettel. Toiminnantäytteisen kilpailun voitti Daniel Ricciardo, joka lähti kilpaikuun kymmenennestä lähtöruudusta. Toiseksi ajoi Valtteri Bottas 0,1 sekuntia ennen Lance Strollia. Fernando Alonso ajoi kilpailussa yhdeksänneksi ja saavutti näin ollen McLarenin kauden ensimmäiset pisteet.


title: Formula 1 -kausi 2017

text: Paalupaikalta Itävallan kilpailuun lähti Valtteri Bottas. Toisesta ruudusta kilpailuun lähti Sebastian Vettel ja kolmannesta ruudusta Kimi Räikkönen. Kilpailun voittoon ajoi Valtteri Bottas, jolle voitto oli uran toinen ja ensimmäinen Itävallassa. Kilpailun nopeimman kierroksen 1.07.411. ajoi Bottaksen tallikaveri Lewis Hamilton kilpailun 69. kierroksella.


title: Formula 1 -kausi 2017

text: Britannian Grand Prix:n paalupaikalle ajoi Lewis Hamilton. Toiseen ruutuun ajoi Ferrarin Kimi Räikkönen. Toiseen riviin ajoivat Sebastian Vettel ja Max Verstappen. Kilpailun voittoon ajoi Lewis Hamilton, jolle voitto oli jo viides Silverstonessa täten ajaen tasoihin Silverstonen voitoissa Jim Clarkin ja Alain Prostin kanssa. Britannian Grand Prix'n toiseksi ajoi Valtteri Bottas ja kolmanneksi Kimi Räikkönen.


title: Formula 1 -kausi 2017

text: Formula 1 -kauden 2017 yhdestoista osakilpailu ajettiin 30. heinäkuuta Hungaroringin moottoriradalla Mogyoródissa Unkarissa. Kilpailuun paalupaikalta lähti Ferrarin Sebastian Vettel. Vettel ajoi myös kilpailun voittoon ennen talliaveriaan Kimi Räikköstä ja Mercedes -kuljettaja Valtteri Bottasta.


title: Formula 1 -kausi 2017

text: Formula 1 -kauden 2017 12. osakilpailu ajettiin 27. elokuuta Circuit de Spa-Francorchamps’n moottoriradalla Belgiassa. Kilpailun aika-ajoissa Lewis Hamilton saavutti 68. paalupaikkansa, mikä sivusi Michael Schumacherin ennätystä paalupaikkojen määrässä. Belgian kilpailun voittoon ajoi Lewis Hamilton ennen Sebastian Vetteliä ja Daniel Ricciardoa.


title: Formula 1 -kausi 2017

text: Formula 1 -kauden 2017 13. osakilpailu ajettiin 3. syyskuuta Monzan moottoriradalla Italiassa. Lewis Hamilton rikkoi kilpailun aika-ajoissa Michael Schumacherin paalupaikkaennätyksen ajamalla uransa 69. kerran paalupaikalle. Kilpailussa rikottiin myös Italian Grand Prix’n yleisöennätys.


title: Formula 1 -kausi 2017

text: Kilpailun voittoon ajoi Mercedeksen Lewis Hamilton ennen tallikaveriaan Valtteri Bottasta ja Ferrarin Sebastian Vetteliä.


title: Formula 1 -kausi 2017

text: Formula 1 -kauden 2017 14. osakilpailu ajettiin 17. syyskuuta Singaporen katuradalla. Paalupaikalle ajoi Ferrarin Sebastian Vettel. Kilpailun voittoon ajoi Mercedeksen Lewis Hamilton. Kilpailun ensimmäisessä mutkassa Ferrarin Sebastian Vettel ja Kimi Räikkönen ja Red Bullin Max Verstappen kolaroivat keskenään ja joutuivat keskeyttämään.


title: Formula 1 -kausi 2017

text: Formula 1 -kauden 2017 15. osakilpailu ajettiin 1. lokakuuta Sepangin moottoriradalla. Paalupaikalle ajoi Mercedeksen Lewis Hamilton niukasti ennen Ferrarin Kimi Räikköstä. Ferrarin Sebastian Vettel ei saanut aika-ajoissa yhtään aikaa ajettua tekniikkamurheiden takia. Kilpailun voitti Red Bullin Max Verstappen ja Lewis Hamilton oli toinen. Kimi Räikkönen ei päässyt starttaamaan kilpailuun lainkaan teknisen vian vuoksi. Joukon hänniltä startannut Sebastian Vettel nousi lopputuloksissa neljänneksi.


title: Formula 1 -kausi 2017

text: Formula 1 -kauden 2017 16. osakilpailu ajettiin 8. lokakuuta Suzukan moottoriradalla. Paalupaikalle ajoi Mercedeksen Lewis Hamilton ennen tallitoveriaan Valtteri Bottasta. Kilpailun voitti Lewis Hamilton, palkintopallin täydensivät Red Bullin Max Verstappen ja Daniel Ricciardo.


title: Formula 1 -kausi 2017

text: Formula 1 -kauden 2017 17. osakilpailu ajettiin 22. lokakuuta Circuit of the Americasin moottoriradalla Austinissa. Paalupaikalle ajoi Mercedeksen Lewis Hamilton ennen taistelukumppaniaan Sebastian Vetteliä. Kilpailun voitti Lewis Hamilton ennen Ferrarin Vetteliä ja Räikköstä. Red Bullin Max Verstappen onnistui ohittaa Kimi Räikkönen ja nousta kolmanneksi osakilpailun viimeisissä mutkissa mutta sai kilpailun jo päätyttyä viiden sekunnin aikarangaistuksen tuomaristolta oikaisemisesta, mikä tiputti Verstappenin takaisin neljänneksi.


title: Formula 1 -kausi 2017

text: Formula 1 -kauden 2017 18. osakilpailu ajettiin 29. lokakuuta Autódromo Hermanos Rodríguezin moottoriradalla. Paalupaikalle ajoi Ferrarin Sebastian Vettel. Kilpailun voitti Red Bullin Max Verstappen ennen suomalaiskuljettajia Bottasta ja Räikköstä. Avauskierroksella Vettel ja Lewis Hamilton osuivat dramaattisesti toisiinsa jonka seurauksena Vettelin etusiipi ja Hamiltonin puhjennut takarengas jouduttiin vaihtamaan varikolla ensimmäisen kierroksen jälkeen. Vettel onnistui nousemaan aina neljännelle sijalle saakka ennen kilpailun päättymistä. Hamilton jäi yhdeksänneksi, mutta se riitti hänelle varmistamaan hänen uran neljännen kuljettajien maailmanmestaruuden.


title: Formula 1 -kausi 2017

text: Formula 1 -kauden 2017 19. osakilpailu ajettiin 12. marraskuuta Interlagosin moottoriradalla. Paalupaikalle ajoi Mercedeksen Valtteri Bottas. Itse kilpailun voitti Ferrarin Sebastian Vettel ennen Bottasta ja kolmanneksi ajanutta Kimi Räikköstä. Varikolta kilpailuun lähtenyt tuore maailmanmestari Lewis Hamilton paahtoi kilpailun aikana kuin viitasusi ja nousi kilpailun loputtua neljännelle sijalle.


title: Formula 1 -kausi 2017

text: Formula 1 -kauden 2017 20. ja samalla viimeinen osakilpailu ajettiin 26. marraskuuta Yas Marinan moottoriradalla. Paalupaikalle ajoi Mercedeksen Valtteri Bottas joka ajoin paalulta myös voittoon tehden samalla ”hattutempun” eli ottamalla kilpailun nopeimman kierroksen myös nimiinsä. Lewis Hamilton oli toinen ja Ferrari-kaksikko Vettel-Räikkönen miehitti seuraavat sijoitukset.


title: Formula 1 -kausi 2017

text: Suomessa Formula 1 -lähetyksiä esittää kaudella 2017 maksutelevisiokanava C More Max.Formula 1 -sarjan virallinen peli "2017 FIA Formula One World Championship" eli "F1 2017" julkaistiin 25. elokuuta 2017 PlayStation 4, Xbox One ja Microsoft Windows -alustoille. Pelin kehitti Codemasters Birmingham.


title: Digitaalinen vallankumous

text: Digitaalinen vallankumous tarkoittaa tieto- ja viestintäteknologian avulla tapahtuvaa muutosta yhteiskunnan hallinnon, ihmisten välisen tiedonvaihdon välineiden sekä niin teollisen kuin toimistotyön muodoissa. Yleiskäyttöisenä teknologiana on tietotekniikka synnyttänyt samankaltaista vallankumouksellista muutosta kuin höyrykoneet, polttomoottorit ja sähkötekniikka ovat tuottaneet. Digitaalisen vallankumouksen voidaan katsoa alkaneen 1970-luvulla integroitujen piirien valmistuksen tuottaessa kohtuuhintaisia kuluttajatuotteita, kuten taskulaskimia ja kotitietokoneita sekä teollisten tuotantojärjestelmien ohjaukseen ohjelmoitavia logiikoita. Vauhtiin digitaalinen vallankumous pääsi 1980-luvulla tietoliikennetekniikan kehityksen tuottaessa tehokkaita tietoverkkoja ja mahdollistaessa siten tietokoneiden välisen tiedonvälityksen laajentumisen. Digitaalinen vallankumous muuttaa ihmisten työtehtäviä ja ajankäyttötapoja aiheuttaen Joseph Schumpeterin visioimaa luovaa tuhoa.


title: Digitaalinen vallankumous

text:
Tekniikan historian näkökulmasta tietotekniikan kehitys on alkanut helmitaulusta ennen ajanlaskun alkua ja jatkui ensin mekaanisten laskentavälineiden, kuten astronomisten kellojen, laskutikun ja 1800-luvun alussa nauhaohjatun Jacquard-kutomakoneen avulla. tietokoneiden historia katsotaan alkavan 1830-luvulla Charles Babbagen ja Ada Lovelacen yhteistyöstä tietokoneen kehittämiseksi, joka löydettiin 1940-luvulla, kun kehitettiin laskentakoneita sodankäynnin avuksi tykistölle ja salaustekniikoiden murtamiseen. Tehokkaiden sähköisten tietokoneiden rakentamisessa kulmakivi oli transistorin keksiminen 1947 ja niiden yhdistäminen yhdelle piikiekon sirulle 1958. Vuonna 1971 Intel sai rakennettua yhdelle sirulle 4004:stä transistorista ensimmäisen mikroprosessorin, nykyaikaisen tietokoneen ytimen. Tämän jälkeen kehitys eteni 2000-luvun alkuun Mooren lain mukaan kaksinkertaistaen mikropiirille mahtuvien komponenttien määrän joka toinen vuosi. 2010-luvulla transistoreja on mikropiirillä miljardeja, mutta piipohjaisen tekniikan lähestyessään rajojaan prosessorien tehokkuuden kasvu on hidastunut. Prosessorien hinnan lasku on johtanut siihen, että niitä löytyy paitsi tietokoneista, niin myös lähes kaikista koneista, kuten kodinkoneista ja autoistakin.
Tiedon tallennuksessa suuria datamääriä edustavat ääni- ja kuvatallenteet, jotka tallennettiin magneettinauhoille, kuten C-kasetille tai videonauhalle, alkoivat siirtymään digitaaliseen muotoon 1980-luvun alussa CD-levyn tullessa markkinoille.


title: Digitaalinen vallankumous

text: Sähköisesti maailman tietoliikenteen yhdisti lennätin 1800-luvun lopulla. Kuvia kyettiin siirtämään kaapelia pitkin ennen puhelimen keksimistä. Modeemien avulla kyettiin yhdistämään digitaalisia tietokoneita keskenään 1960-luvulta lähtien. Puhelinliikenteen digitalisoituminen alkoi 1970-luvulla digitaalisten puhelinkeskusten, kuten Nokia DX 200-keskus, avulla. Digitaalinen puhelintekniikka mahdollisti nopeampia tietoliikenneyhteyksiä, joista ensin tuli ISDN ja sitten ADSL.


title: Digitaalinen vallankumous

text: Pankit ottivat tietokoneet ensimmäisinä käyttöönsä 1960-luvulla, koska raha on sopimus ja digitalisoitavissa. Tätä seurasi yritysten kirjanpito ja tuotannonohjaus. Logistiikassa suuren harppauksen sai aikaan 1970-luvulla tapahtunut viivakoodien, joista merkittävin on EAN-13 ja organisaatioiden välisen tiedonsiirron standardin EDIn käyttöönotto. Valmistustekniikassa numeerisesti ohjatut työstökoneet ja prosessiteollisuuden tietokoneohjausjärjestelmät muuttivat ihmisten työtehtäviä 1970-luvulta alkaen. Teollisuusrobottien määrä on kasvanut 1980-luvulta lähtien melko tasaisesti. Digitaalista valmistusta tukee 3D-CAD eli kolmiulotteisia malleja käyttävä tietokoneavusteinen suunnittelu, joista voidaan myös tulostaa suoraan lopullinen kappale.


title: Digitaalinen vallankumous

text: Kuluttajille digitaalitekniikan toi 1970-luvulta alkaen kotiin ensimmäisinä taskulaskimet, pelikonsolit ja kotitietokoneet. 1980-luvun alussa markkinoille tullut IBM PC loi yhtenäisen alusta, jota muutkin tietokonevalmistajat alkoivat käyttämään. Konekannan yhtenäistyminen laajensi tietokoneohjelmien ja -pelien markkinoita. Matkapuhelimista saatiin voimaan digitaalinen standardi GSM 1990-luvun alussa, jonka jälkeen puhelimien määrä lähti rajuun kasvuun. Matkapuhelimiin yhdistyi digitaalikamera ja satelliittipaikannusjärjestelmä ja siitä kehittyi Internetiin yhdistetty älypuhelin. 2010-luvulla puhelinliittymien määrä ylittää ihmisten määrän, vaikka kaikilla ei ole puhelinta, sillä suuri osa uusista liittymistä liittyy koneiden väliseen tiedonsiirtoon.


title: Digitaalinen vallankumous

text: TCP/IP-tietoliikenneprotokollaa käyttävä kansainvälinen tietoverkko Internet yhdisti 1990-luvulla tietokoneet, laajensi sähköpostien käyttäjien määrää ja loi uudet markkinat tietoverkon kautta saataville palveluille. Näitä tarjoavat yhtiöt, kuten Google ja sen hakukone sekä sosiaalinen median yhtiöt, kuten Facebook ovat kasvaneet nopeasti maailman suurimpien yritysten joukkoon.


title: Digitaalinen vallankumous

text: Digitaalinen vallankumous ja sen luoma tietoyhteiskunta verkottumisineen luo helposti harhaa, että oltaisiin siirtymässä vähemmän materiaaliseen virtuaalimaailmaan. Vaikka maailman tasolla materiaalinen kasvu on laajinta Kiinan kaltaisissa nopeasti kehittyvissä maissa, niin myös vanhat teollisuusmaat kasvavat yhä taloudellisesti ja tavaran määrä kodeissa kasvaa. Transistorin keksimisestä on 70 vuotta, mutta vielä on vaikea sanoa missä vaiheessa digitaalinen vallankumous on. Digitaalisen automaation leviäminen 1980-luvulta alkaen niin teollisuustuotannossa, konttoreissa kuin kaupankäynnissä on jo muokannut ihmisten työtehtäviä ja luonut laajasti sosiaalisia ongelmia aiheuttavia uudelleen koulutustarpeita vanhoissa teollisuusmaissa. Toisaalta uutta markkinaa on 2000-luvun alusta luoneet erilaiset verkon kautta saavutettavat palvelut.


title: Ravenswood (televisiosarja)

text: Ravenswood on yhdysvaltalainen kauhudraamasarja, jonka ensimmäinen jakso esitettiin ABC Family -televisiokanavalla 22. lokakuuta 2013. Se on "Valehtelevat viettelijät" -sarjan spin-off. Spin-off -sarjan tapahtumat sijoittuvat kuvitteelliseen Pennsylvanian kaupunkiin Ravenswoodiin, jossa joukko nuoria yrittää selvittää kaupungin yllä leijuvaa kirousta.


title: Ravenswood (televisiosarja)

text: Sarjan lähtölaukauksena toimi "Valehtelevat viettelijät" -sarjan neljännen kauden halloween-erikoisjakso, joka esitettiin samana päivänä kuin spin-offin aloitusjakso. Jaksossa pääsarjan tytöt matkustivat Ravenswoodiin etsimään kadonnutta ystäväänsä. Spin-offia tehtiin lopulta yksi kymmenen jakson mittainen tuotantokausi. Alhaisten katsojalukujen vuoksi kanava ei tilannut sarjaan lisää jaksoja.


title: Ravenswood (televisiosarja)

text: Sarjan alussa "Valehtelevista viettelijöistä" tuttu Caleb on matkustanut Rosewoodin naapurikaupunkiin Ravenswoodiin. Hän tutustuu sijaisperheessä kasvaneeseen Mirandaan, joka on tullut kaupunkiin saadakseen tietoja perheestään ja tavatakseen ainoan elossa olevan sukulaisensa; enon, joka hylkäsi hänet pienenä. Kaupungissa he tapaavat muita nuoria: isänsä menettäneet sisarukset Olivian ja Luken, sekä sanomalehdessä työskentelevän Remyn. Viisikko yrittää saada selvyyttä kaupungin yllä leijuvasta kirouksesta, jonka hyökkäyksen kohteeksi he joutuvat.


title: Lenita Susi

text: Lenita Susi on suomalainen näyttelijä, joka on esiintynyt muun muassa elokuvassa "Elämältä kaiken sain" (2015).


title: Lenita Susi

text: Susi aloitti näyttelemisen 6–7-vuotiaana päiväkodin näytelmissä ja Keravan Vekarateatterissa. Vuonna 2005 hän esiintyi lyhytelokuvassa, minkä jälkeen hän teki televisiomainoksia. Roolituspalvelun kautta Susi sai paikan Dome Karukosken vuoden 2014 "Mielensäpahoittajassa", mitä seurasi hänen ensimmäinen suurempi roolinsa Mika Kaurismäen "Elämältä kaiken sain" -elokuvassa vuonna 2015. Vuonna 2016 Susi näytteli rikossarjassa "Sorjonen".


title: Lenita Susi

text: Näyttelemisen ohella Susi harrastaa muun muassa k-pop-tanssia ja opettaa tanssikoulussa. Hänen äitinsä on kirjailija Pauliina Susi.


title: Jääpallon Elitserien-kausi 2016–2017

text: Ruotsin jääpallon Elitserien pelattiin kaudella 2016-2017 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan. Sarjassa tapahtui yksi muutos. Karsintojen kautta joukkueet pysyivät samana, sillä viime kauden neljä viimeistä Kalix Bandy, TB Västerås, IK Sirius ja Gripen Trollhättan BK säilyttivät pääsarjan sarjapaikkansa. Keväällä 2016 monivuotinen Elitserienin keskikastilainen IFK Kungälv totesi kuitenkin taloudellisten resurssien riittämättömyyden ja luopui Elitserien-paikastaan siirtyen sarjaporrasta alemmas Allsvenskanin Pohjoislohkoon. Tilalle nousi tukholmalainen IK Tellus. Tellukselle tämä on ensiesiintyminen Ruotsin jääpallon pääsarjassa.